(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΗ΄

Πέμπτη 11 Απριλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Νέας Φιλαδέλφειας και το 1ο Γυμνάσιο Μαρκόπουλου Αττικής, σελ.
3. Άδεια απουσίας των Βουλευτών κ.κ. Ν. Δένδια, Μ. Αντωνίου, Θ. Φορτσάκη, Χ. Σταϊκούρα και Ι. Πλακιωτάκη, σελ.
4. Ανακοινώνεται επιστολή προς τον Πρόεδρο της Βουλής κ. Νικόλαο Βούτση, του κ. Γεωργίου Αμυρά με την οποία ενημερώνει ότι υποβάλλει την παραίτηση του από τη θέση του Βουλευτή της Β' Περιφέρειας Αθηνών, σελ.
5. Ορκωμοσία ως Βουλευτού, της κ. Αντιγόνης Λυμπεράκη στη θέση του κ. Γεωργίου Αμυρά, που παραιτήθηκε, σελ.
6. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική Ευθύνη των Υπουργών», όπως ισχύει, την από 09-04-2019 ποινική δικογραφία που αφορά στον Υπουργό Υποδομών, Μεταφορών και Δικτύων Χρήστο Σπίρτζη και ποινική δικογραφία που αφορά στον τέως Υπουργό Δικαιοσύνης, Διαφάνειας και Ανθρωπίνων Δικαιωμάτων Σταύρο Κοντονή, σελ.
7. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 12 Απριλίου 2019, σελ.
2. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εναρμόνιση της ηλικίας εισαγωγής στα Κέντρα Δημιουργικής Απασχόλησης Παιδιών (ΚΔΑΠ) με την ηλικία ένταξης στην υποχρεωτική εκπαίδευση», σελ.
 β) Προς τον Υπουργό Αγροτικής Ανάπτυξης και Τροφίμων, με θέμα: «Η αντιφατική και αναποτελεσματική πολιτική του Υπουργείου Αγροτικής Ανάπτυξης και Τροφίμων (ΥΠΑΑΤ) θέτει σε κίνδυνο την νέα καλλιεργητική περίοδο στις εκτάσεις των πρώην λιμνών Αγουλινίτσας - Μουριάς», σελ.
 γ) Προς τον Υπουργό Υποδομών και Μεταφορών:
 i. σχετικά με τα «πλημμυρικά φαινόμενα και τις καταστροφές στις περιοχές Δοκός - Αγία Ελεούσα - Λιανή Άμμος - Έξω Παναγίτσα στη Χαλκίδα», σελ.
 ii. με θέμα: «Βαλτώνει η προμήθεια επτακοσίων πενήντα λεωφορείων αστικής συγκοινωνίας - τριακόσια πενήντα για τη Θεσσαλονίκη», σελ.
 iii. με θέμα: «Επικίνδυνη «στενωπός» στον Αποσελέμη, στο τμήμα Γούβες-Χερσόνησος», σελ.
 iv. με θέμα: « Άμεση αποκατάσταση των ζημιών που προκλήθηκαν στο Νομό Χανίων από τις καταστροφικές πλημμύρες, αποζημίωση του συνόλου των πληγέντων», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΚΟΥΤΣΟΥΚΟΣ Γ. , σελ.
ΜΠΟΥΚΩΡΟΣ Χ. , σελ.
ΦΩΤΙΟΥ Θ. , σελ.

Β. Επί την επικαίρων ερωτήσεων:
ΚΕΓΚΕΡΟΓΛΟΥ Β. , σελ.
ΚΟΚΚΑΛΗΣ Β. , σελ.
ΚΟΥΤΣΟΥΚΟΣ Γ. , σελ.
ΛΑΜΠΡΟΥΛΗΣ Γ. , σελ.
ΜΠΟΥΚΩΡΟΣ Χ. , σελ.
ΣΑΡΙΔΗΣ Ι. , σελ.
ΣΠΙΡΤΖΗΣ Χ. , σελ.
ΣΥΝΤΥΧΑΚΗΣ Ε. , σελ.
ΦΩΤΙΟΥ Θ. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΗ΄

Πέμπτη 11 Απριλίου 2019

Αθήνα, σήμερα στις 11 Απριλίου 2019, ημέρα Πέμπτη και ώρα 9.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των προγραμματισμένων για σήμερα επικαίρων ερωτήσεων, θα ήθελα να σας διαβάσω μία επιστολή του κ. Γεωργίου Αμυρά που απευθύνεται στον Πρόεδρο της Βουλής.

«Αξιότιμε κύριε Πρόεδρε,

Σας ενημερώνω ότι υποβάλλω την παραίτησή μου από τη θέση του Βουλευτού της Β΄ Περιφέρειας Αθηνών. Δεν προτίθεμαι να κάνω χρήση της τροπολογίας που έχει ψηφισθεί για την άρση του ασυμβίβαστου του αξιώματος του Βουλευτή με την ιδιότητα του υποψηφίου Ευρωβουλευτή.

Σας ευχαριστώ θερμά για τη συνεργασία που είχαμε.

Με τιμή, Γεώργιος Αμυράς».

(Η προαναφερθείσα επιστολή καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 3)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Στη θέση του κ. Αμυρά επανέρχεται στη Βουλή η κ. Λυμπεράκη -την οποία και καλωσορίζω- η ορκωμοσία της οποίας θα γίνει με πολιτικό όρκο και θα προηγηθεί των επικαίρων ερωτήσεων.

Κυρία Λυμπεράκη, καλείσθε να προσέλθετε και να δώσετε τον νενομισμένο όρκο.

(Στο σημείο αυτό προσέρχεται η κ. Αντιγόνη Λυμπεράκη και δίνει τον παρακάτω όρκο:

«Διαβεβαιώνω στην τιμή και στη συνείδησή μου ότι θα είμαι πιστή στην πατρίδα και το δημοκρατικό πολίτευμα, θα υπακούω στο Σύνταγμα και τους νόμους και θα εκπληρώνω ευσυνείδητα τα καθήκοντά μου».)

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Καλή επιτυχία! Καλή επάνοδο!

 Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 12 Απριλίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 482/9-4-2019 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Οικονομίας και Ανάπτυξης, με θέμα: «Προστασία πολιτών-δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών».

2. Η με αριθμό 479/8-4-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Αλλαγές στα τιμολόγια της ΔΕΗ».

3. Η με αριθμό 470/2-4-2019 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομίας και Ανάπτυξης, με θέμα: «Τέλος τα κοινωνικά φαρμακεία, παντοπωλεία και συσσίτια από το 2020;».

4. Η με αριθμό 468/2-4-2019 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας και Ανάπτυξης, με θέμα: «Ανάγκη νομοθετικής ρύθμισης των συμβάσεων δικαιόχρησης (franchising)».

5. Η με αριθμό 437/22-3-2019 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως Καθηγητή Σηροτροφίας – Μελισσοκομίας στο Δημοκρίτειο Πανεπιστήμιο Θράκης».

6. Η με αριθμό 279/15-1-2019 επίκαιρη ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5080/28-1-2019 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με την έκδοση των αναγκαίων υπουργικών αποφάσεων για την πλήρωση οργανικών θέσεων ιερέων».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου να σας ανακοινώσω τις επίκαιρες ερωτήσεις που δεν θα συζητηθούν, για τις οποίες υπάρχει και σχετική επιστολή από τη Γραμματεία της Κυβέρνησης.

Η πρώτη με αριθμό 478/8-4-2019 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς την Υπουργό Πολιτισμού και Αθλητισμού,με θέμα: «Ο χρόνος των παράκτιων αγώνων μετράει αντίστροφα….», δεν θα συζητηθεί λόγω κωλύματος του κυρίου Βουλευτή.

Η τέταρτη με αριθμό 443/26-3-2019 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλήπρος τον Υπουργό Υποδομών και Μεταφορών, με θέμα: «Αντισταθμιστικά οφέλη για τις περιοχές στα διοικητικά όρια των οποίων βρίσκονται οι ταμιευτήρες/φράγματα Μόρνου και Ευήνου», δεν θα συζητηθεί λόγω κωλύματος του κυρίου Βουλευτή.

Η όγδοη με αριθμό 447/26-3-2019 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υποδομών και Μεταφορών, σχετικά με «το Ειδικό Σχολείο Ζακύνθου και την καθυστέρηση ολοκλήρωσης του νέου κτηρίου», δεν θα συζητηθεί λόγω κωλύματος του κυρίου Βουλευτή.

Η δεύτερη με αριθμό 472/3-4-2019 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδουπρος τον Υπουργό Υποδομών και Μεταφορών, με θέμα: «Εμπαιγμός εννέα αδειούχων επαγγελματιών ΤΑΧΙ με έδρα τον πρώην Δήμο Ερινεού Αχαΐας και των κατοίκων της περιοχής», δεν θα συζητηθεί λόγω κωλύματος του κυρίου Βουλευτή.

Η πρώτη με αριθμό 477/8-4-2019 επίκαιρη ερώτηση πρώτου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επέκταση προγραμμάτων κοινωφελούς χαρακτήρα», δεν θα συζητηθεί λόγω κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Κωνσταντίνου Μπάρκα εξαιτίας φόρτου εργασίας.

Η τρίτη με αριθμό 483/9-4-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου, με θέμα: «Επικίνδυνες συνθήκες εργασίας των εργαζόμενων διανομέων», δεν θα συζητηθεί λόγω κωλύματος της Υπουργού κ. Αχτσιόγλου, εξαιτίας κυβερνητικής αποστολής στη Θεσσαλονίκη.

Η ενδέκατη με αριθμό 330/4-2-2019 επίκαιρη ερώτηση δεύτερου κύκλου του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία», δεν θα συζητηθεί.

Η δωδέκατη με αριθμό 284/21-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας “Μεγάλης Αλβανίας”», δεν θα συζητηθεί.

Η δέκατη τρίτη με αριθμό 280/17-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η Κυβέρνηση», δεν θα συζητηθεί.

Η δέκατη τέταρτη με αριθμό 260/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί.

Η δέκατη πέμπτη με αριθμό 261/9-1-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί.

Τέλος, η δέκατη έκτη με αριθμό 263/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, πόσες επίκαιρες ερωτήσεις δεν θα συζητηθούν;

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθούν έξι. Δεν θα συζητηθούν δώδεκα, εκ των οποίων τέσσερις είναι λόγω κωλύματος συναδέλφων. Για τις υπόλοιπες πέντε που είναι από συναδέλφους της Χρυσής Αυγής το γνωρίζετε ότι δεν προσέρχονται οι Υπουργοί και οι άλλες τέσσερις δεν θα συζητηθούν λόγω κωλύματος των Υπουργών. Κύριε συνάδελφε, σήμερα είμαστε σχετικά καλά. Θα συζητηθούν λίγο περισσότερες.

Θα συζητηθεί, λοιπόν, τώρα η έβδομη με αριθμό 436/22-3-2019 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εναρμόνιση της ηλικίας εισαγωγής στα Κέντρα Δημιουργικής Απασχόλησης Παιδιών (ΚΔΑΠ) με την ηλικία ένταξης στην υποχρεωτική εκπαίδευση».

Στην επίκαιρη αυτή ερώτηση θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου

Κύριε Μπουκώρο, έχετε τον λόγο για να αναπτύξετε την επίκαιρη ερώτηση.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Κυρία Υπουργέ, γνωρίζετε κι εσείς και γνωρίζουμε και όλοι μας ότι το ζήτημα της προσχολικής εκπαίδευσης είναι πάρα πολύ σημαντικό ζήτημα. Γνωρίζετε επίσης ότι έχουμε τον καινούργιο νόμο 4521 του 2018, ο οποίος θεσπίζει την υποχρεωτική προσχολική εκπαίδευση από την ηλικία των τεσσάρων ετών πλέον και όχι των πέντε ετών που ίσχυε μέχρι σήμερα. Αυτό αυξάνει οπωσδήποτε τις ανάγκες. Μάλιστα, με τη νέα υπουργική απόφαση φέτος εντάσσονται όλοι οι δήμοι της χώρας. Με την περσινή υπουργική απόφαση είχαν ενταχθεί οι μισοί. Έχουμε βεβαίως και διαμαρτυρίες και απαντήσεις από πολλούς δήμους ότι δεν διαθέτουν τις κτηριακές υποδομές, προκειμένου να φιλοξενηθούν τα νήπια προσχολικής εκπαίδευσης από την ηλικία πλέον των τεσσάρων ετών. Αυτό δεν είναι βέβαια δική σας αρμοδιότητα.

Σας έκανα σήμερα το ερώτημα για να σας ζητήσω -γιατί αυτό αποτελεί αίτημα πολλών γονέων της περιοχής μου- την αλλαγή του ορίου ηλικίας για την ένταξη των νηπίων στα ΚΔΑΠ, εφόσον βεβαίως αντιμετωπιστούν και τα προβλήματα που ανακύπτουν από μία τέτοια αλλαγή. Γιατί στα ΚΔΑΠ ξέρουμε ότι παρακολουθούν και απασχολούνται παιδιά μιας μεγαλύτερης γκάμας ηλικιών, νηπιαγωγείου και δημοτικού, και αυτό είναι ένα σημαντικό ζήτημα.

|  |
| --- |
|  |

Όμως, θέλω να σας υπενθυμίσω ότι το 2009 είχε μεταβληθεί πάλι η ηλικία ένταξης στα κέντρα δημιουργικής απασχόλησης και από τα έξι χρόνια είχε πάει τότε στα πέντε χρόνια, γιατί είχε θεσπιστεί η υποχρεωτική προσχολική εκπαίδευση την χρονιά εκείνη στα πέντε έτη. Είναι ένα ζήτημα λεπτό, που απασχολεί πάρα πολλούς γονείς, οι οποίοι θα μπορούν να πηγαίνουν τα παιδιά τους στα νηπιαγωγεία, αν λυθούν τα ζητήματα των κτηριακών υποδομών και του προσωπικού, αλλά δεν θα μπορούν να πηγαίνουν τα παιδιά τους στα ΚΔΑΠ και οι μητέρες να ενταχθούν στο «Πρόγραμμα Εναρμόνισης Επαγγελματικής και Οικογενειακής Ζωής».

Θα ήθελα να μάθω τι σκέπτεστε για το θέμα αυτό.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Βουλευτά.

Είναι ωραία ερώτηση αυτή, γιατί πραγματικά τα ΚΔΑΠ μετρούν δεκαεννέα χρόνια λειτουργίας. Ήρθε η ώρα να αποτιμήσουμε και τη δουλειά τους και να τη δούμε στις νέες βάσεις, που δημιουργούνται πια, μέσα από την εξέλιξη και της επιστήμης, αλλά και της γνώσης και της δημιουργικής απασχόλησης.

Λέω, λοιπόν, εκ των προτέρων, κύριε Βουλευτά, ότι ενδιαφερόμαστε πάρα πολύ να μελετήσουμε τη δυνατότητα αυτή που βάζετε, συνύπαρξης των τετράχρονων με παιδιά προεφηβικά, στην προεφηβεία, δωδεκάχρονα. Δηλαδή εδώ, αν γίνει μία τέτοια ιστορία, που πρέπει να μελετηθεί πολύ σοβαρά, πρόκειται για τη συνύπαρξη παιδιών πολύ μικρών, τεσσάρων χρονών, και άρα δεν θα μπορεί να είναι ενιαία τα τμήματα πλέον, από τεσσάρων μέχρι δώδεκαχρονών, γιατί τα παιδιά των δώδεκα χρονών είναι στην προεφηβεία. Αυτό είναι το ένα θέμα, το οποίο πρέπει να μελετήσουμε.

Όμως, όπως σωστά είπατε, δεν έχει ολοκληρωθεί καν ο πρώτος χρόνος εφαρμογής της δίχρονης υποχρεωτικής εκπαίδευσης, που μπήκαν τα τετράχρονα στο νηπιαγωγείο. Πρώτον, αυτόν τον χρόνο πρέπει να τον αποτιμήσουμε. Δεύτερον, όπως είπατε πάλι πολύ σωστά, θα επεκτείνουμε σε όλους τους δήμους της χώρας, ενώ σήμερα είναι μόνο σε εκατόν ογδόντα έναν δήμους της χώρας τα νηπιαγωγεία των τετράχρονων, θα τα επεκτείνουμε σε όλη τη χώρα.

Σας θυμίζω όμως, κάτι, κύριε Βουλευτά, που φαίνεται ότι δεν θυμάστε. Τι δηλαδή; Όπως ξέρετε, ο κ. Αβραμόπουλος, Υπουργός Υγείας - Πρόνοιας το 2006, με τον ν.3518, της δικής σας κυβέρνησης της Νέας Δημοκρατίας, εισήγαγε για πρώτη φορά την υποχρεωτική εκπαίδευση στα πεντάχρονα, το 2006. Χρειάστηκαν τρία χρόνια, κύριε Βουλευτά, και το 2009 εισάγονται τα πεντάχρονα στα ΚΔΑΠ. Μήπως, λοιπόν, η βιασύνη σας, δεν ωφελεί τα παιδιά, αφού το ίδιο σας το κόμμα, ο κ. Σαλμάς υπέγραψε το 2009, τρία χρόνια μετά, τα παιδιά, τα πεντάχρονα, να μπαίνουν στα ΚΔΑΠ;

Φαντάζομαι ότι το μελέτησαν και είπαν ότι είναι δυνατή η συνύπαρξη των πεντάχρονων με τα δωδεκάχρονα. Επομένως, θα έλεγα ότι χρειάζεται και υπομονή και μεγάλη επιστημονική μελέτη για το πώς θα προχωρήσουμε, εάν θα προχωρήσουμε, σε αυτό το βήμα.

Όμως, θα ήθελα να σας πω εκ των προτέρων ότι μας δίνετε την ευκαιρία σήμερα να αποτιμήσουμε το «Πρόγραμμα Εναρμόνισης Οικογενειακής και Επαγγελματικής Ζωής».

Κύριε Βουλευτά, εμείς παραλάβαμε, ως γνωστόν, το 2014-2015 εβδομήντα εννέα χιλιάδες εννιακόσια είκοσι παιδιά δωρεάν στους βρεφονηπιακούς σταθμούς. Τα φτάσαμε στα εκατόν είκοσι επτά χιλιάδες, μέσα σε τέσσερα πολύ δύσκολα χρόνια, δηλαδή σαράντα επτά χιλιάδες επιπλέον παιδιά βάλαμε δωρεάν στους βρεφονηπιακούς σταθμούς. Και αυτό γιατί το κάναμε; Γιατί, λόγω του Προγράμματος «Εναρμόνιση Οικογενειακής και Επαγγελματικής Ζωής» τα παιδιά της άνεργης μάνας και της φτωχής μάνας αποκλείονταν από σας. Και έτσι, ανθεί το πρόβλημα, τα παιδιά μένουν εκτός βρεφονηπιακών σταθμών. Γίνεται μεγάλη φασαρία από τα αγαπημένα σας media κάθε χρόνο. Υπάρχουν και πομφόλυγες: «Θα δώσουμε 1.800 ευρώ και θα μπουν τα παιδιά στους βρεφονηπιακούς». Το λέτε ενώ ξέρετε ότι το πρόβλημα είναι πως υπάρχει άνιση κατανομή. Άλλα μέρη έχουν, άλλα δεν έχουν και γι’ αυτό μένουν τα παιδιά απ’ έξω.

Επίσης, όπως ξέρετε, εμείς το 2015 παραλάβαμε 172 εκατομμύρια, τα οποία είχατε πληρώσει γι’ αυτή τη δράση -δηλαδή όλο μαζί- με εθνικούς πόρους, 12 εκατομμύρια. Σήμερα, οι εθνικοί πόροι είναι 236 εκατομμύρια και το ΕΣΠΑ είναι μόλις 50 εκατομμύρια, όταν την περίοδό σας ήταν 172 εκατομμύρια. Άρα, εμείς πήραμε πάνω μας την ιστορία, που λέγεται «βρεφονηπιακοί σταθμοί» και ΚΔΑΠ. Διότι πράγματι, το παιδί είναι η προτεραιότητά μας, η φροντίδα μας.

Πράγματι, αυξήσαμε τους προϋπολογισμούς για το παιδί, μέσα σε μία πολύ δύσκολη τετραετία, από 822 εκατομμύρια σε 1 δισεκατομμύριο 407 εκατομμύρια και την παιδική φτώχεια από το 23% που ήταν στις εποχές της ευμάρειας -όπου ένα στα τέσσερα παιδιά ήταν φτωχό, τις καλές εποχές- τη ρίξαμε μέσα σε δύο χρόνια, 2015-2016, δύο μονάδες κάτω. Δεν επαίρομαι, η φτώχεια είναι φοβερό πράγμα και ιδιαίτερα για τα παιδιά, αλλά κάνουμε μεγάλα βήματα και αυτό καθόλου να μην το υποτιμούμε.

Κύριε Πρόεδρε, έχω καταχραστεί τον χρόνο.

**ΠΡΟΕΔΡΕΥΩΝ (Νικήτας Κακλαμάνης):** Σας αφήνω, ώστε να μπορέσετε να απαντήσετε και θα είσαστε ακριβώς στον χρόνο σας στη δευτερολογία.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Άρα όσον αφορά τα ΚΔΑΠ, δώσαμε τη δυνατότητα σε σαράντα πέντε χιλιάδες εξακόσια εξήντα τρία παιδιά να πάνε σε ΚΔΑΠ δωρεάν φέτος και σε άλλα τρεις χιλιάδες επτακόσια παιδιά ΑΜΕΑ να πάνε σε ΚΔΑΠ-ΜΕΑ, που είναι πάρα πολύ σημαντικός θεσμός, πολύ διαφορετικός από τα ΚΔΑΠ. Τα ΚΔΑΠ-ΜΕΑ είναι αλλιώς. Υλοποιήθηκαν για σαράντα τέσσερις χιλιάδες τετρακόσια εβδομήντα πέντε παιδιά σε ΚΔΑΠ, ενώ είχαμε δώσει περισσότερα voucher. Αυτό ήταν ένα θέμα, το οποίο μας ενδιαφέρει πάρα πολύ το πώς λειτουργεί.

Τι εννοώ, κύριε Πρόεδρε, όταν λέω «πώς λειτουργεί»; Ξέρετε το πρόβλημα καλύτερα από μένα. Πώς πρέπει να οργανώσουμε το ΚΔΑΠ, ώστε να μην είναι απλά ότι το παιδί πάει εκεί και κάθεται και περνάει την ώρα του, αλλά πράγματι, δημιουργικά να απασχολείται και να μαθαίνει δεξιότητες, να μαθαίνει πράγματα, ξένες γλώσσες, αθλητισμό, να κάνει χορούς, γυμναστική, καλλιτεχνικά, ώστε το παιδί να μην είναι απλά εκεί μία ώρα που σπαταλιέται, αλλά να μαθαίνει πράγματα. Πρέπει, λοιπόν, να αναδιοργανωθεί όλος ο θεσμός.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Μπουκώρο, έχετε τον λόγο. Θα έχετε κι εσείς μια μικρή ανοχή.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, είναι αναγκαία και σας ευχαριστώ εκ των προτέρων. Έκανα ένα πολύ συγκεκριμένο ερώτημα και θα έπρεπε να επικεντρωθούμε σε αυτό, γιατί περιμένουν οι γονείς. Η κυρία Υπουργός άδραξε την ευκαιρία, πιστεύοντας ότι θα μας πείσει για τα ωφελήματα της πολιτικής της. Σεβαστά είναι αυτά που λέει, αλλά ξέρετε είναι από ποια οπτική γωνία τα βλέπεις τα πράγματα.

Είπατε, κυρία Υπουργέ, για να αρχίσω από τα γενικά, ότι δώσατε δωρεάν πρόσβαση σε παιδικούς σταθμούς σε εκατόν είκοσι επτά χιλιάδες παιδιά ετησίως, ενώ οι κυβερνήσεις της Νέας Δημοκρατίας έδιναν σε εβδομήντα πέντε παιδιά. Είναι ο μέσος όρος της τετραετίας τα εκατόν είκοσι επτά χιλιάδες παιδιά ή είναι η τελευταία χρονιά; Γιατί θυμάμαι ότι την πρώτη, τη δεύτερη και την τρίτη χρόνια της διακυβέρνησής σας έμεναν πενήντα χιλιάδες και εξήντα χιλιάδες παιδιά, εκτός παιδικών σταθμών.

Μας λέτε για τα στοιχεία περί φτώχειας κ.λπ., αλλά οι διεθνείς οργανισμοί έχουν άλλη εντύπωση. Διαβάστε την έκθεση του 2016 και 2017 του ΟΟΣΑ για την παιδική φτώχεια στην Ελλάδα και γενικότερα για τη φτώχεια, δείτε την εξαφάνιση της μεσαίας τάξης, που ομολογούν όλοι οι διεθνείς οργανισμοί ότι συνέβη επί των ημερών σας εξαιτίας της αποεπένδυσης και της υπερφορολόγησης, που καταστήσατε την Ελλάδα πρωταθλήτρια της αύξησης των φόρων. Αυτά, κυρία Υπουργέ, δεν τα λέει η Νέα Δημοκρατία, αλλά οι διεθνείς οργανισμοί.

Έρχεστε εδώ -καλό είναι ό,τι γίνεται για το παιδί, εγώ δεν είπα όχι, κι αν έκανα την ερώτηση, την έκανα για να επιλυθεί ένα πρόβλημα κι εσείς είστε η αρμόδια για να το λύσετε- και μας λέτε τι συνέβη πριν δεκαέξι χρόνια επί Αβραμόπουλου, το 2006. Τότε άργησε να εναρμονίσει την ηλικία τρία χρόνια. Μα, ακριβώς επειδή έχετε εκείνη την εμπειρία κι εκείνα τα συμπεράσματα για την αλλαγή, έπρεπε να το κάνετε αμέσως εσείς. Αν για κάθε ίδιο πρόβλημα καθυστερούμε το ίδιο, ποτέ δεν προχωράμε. Τι δεν καταλαβαίνετε;

Από εκεί και πέρα, δεν κατάλαβα τελικά, δεν αλλάζετε την ηλικία εισόδου στα ΚΔΑΠ των παιδιών επειδή είναι τετράχρονα και τα ΚΔΑΠ φιλοξενούν παιδιά ηλικίας έντεκα και δώδεκα ετών; Δηλαδή, πόσο τεράστια είναι η διαφορά να φιλοξενούνται πεντάχρονα κι όχι τετράχρονα; Και εν πάση περιπτώσει, η τμηματοποίηση, που είπατε, μπορεί να αποτελεί μία λύση. Να δοθεί η δυνατότητα, όμως, κυρία Υπουργέ, και σε αυτά τα παιδιά.

Για την εναρμόνιση, λοιπόν, επαγγελματικής και οικογενειακής ζωής, η Νέα Δημοκρατία είναι σαφέστατη, είναι ξεκάθαρη. Είναι το πρώτο μέτρο, η πρώτη δέσμευση του Κυριάκου Μητσοτάκη, για 1.800 ευρώ σε κάθε παιδί για να έχει θέση στους παιδικούς σταθμούς και στα νηπιαγωγεία, χωρίς όρους και προϋποθέσεις, για όλα τα παιδιά που γεννιούνται στην Ελλάδα.

Και πιο ξεκάθαρο μέτρο από αυτό, από το να διαβάζουμε τις στατιστικές και τα νούμερα που φέτος είναι εκατόν είκοσι επτά χιλιάδες, πέρυσι ήταν εβδομήντα πέντε, την άλλη μπορεί να είναι εξήντα πέντε χιλιάδες, πιο καθαρό και πιο καθολικό μέτρο από την πρόσβαση του κάθε παιδιού στην προσχολική υποχρεωτική εκπαίδευση, δεν υπάρχει, κυρία Υπουργέ.

Τουλάχιστον, ο κ. Τσίπρας είπε εδώ, απευθυνόμενος στον κ. Μητσοτάκη, ότι και τα 2.000 ευρώ, που λέτε για την κάθε γέννηση, είναι σωστό μέτρο. Εσείς δεν μπορείτε να πείτε ότι τα voucher των 180 ευρώ για όλα τα παιδιά είναι ένα μέτρο στη σωστή κατεύθυνση;

Να σας πω και κάτι άλλο, κυρία Υπουργέ; Εγώ δεν είμαι υπέρ των επιδομάτων σε αυτά τα ζητήματα. Είμαι υπέρ των θεσμικών μέτρων. Γιατί όλα αυτά τα ζητήματα αγγίζουν πτυχές σπουδαίων προβλημάτων, όπως είναι το δημογραφικό. Με θεσμικά μέτρα πρέπει να δώσουμε τις προϋποθέσεις, κυρία Υπουργέ.

Ξέρετε γιατί σας το λέω αυτό; Εσείς μπορεί να σεμνύνεστε εδώ ότι δίνετε κάποια επιδόματα παραπάνω, αλλά επί των ημερών ΣΥΡΙΖΑ, έτη 2017 και 2018, κυρία Υπουργέ, έχουμε τις χειρότερες δημογραφικές επιδόσεις, έναν δημογραφικό όλεθρο, μετά τον Β΄ Παγκόσμιο Πόλεμο. Ξέρετε ότι μας λείπουν περίπου σαράντα χιλιάδες άνθρωποι ετησίως, σύμφωνα με τα στοιχεία της ΕΛΣΤΑΤ, για τα έτη 2017 και 2018, δηλαδή ότι οι θάνατοι είναι κατά σαράντα χιλιάδες περισσότεροι από τις γεννήσεις; Αυτό δεν δείχνει τίποτα για τις πολιτικές σας; Τις στατιστικές και τα νούμερα μπορούμε να τις διαβάζουμε όπως θέλουμε. Τη δημογραφική κατάρρευση, όμως, δεν μπορούμε να την αγνοούμε, κυρία Υπουργέ, ούτε εσείς ούτε εγώ ούτε κανένας.

 Περιμένω τουλάχιστον να μου απαντήσετε στο συγκεκριμένο. Αν είναι να κάνουμε γενική πολιτική, μπορούμε να κάνουμε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Βουλευτά, είπατε πάρα πολλά πράγματα.

**ΧΡΗΣΤΟΣ ΜΠΟΥΚΩΡΟΣ:** Εσείς περισσότερα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα απαντήσω πρώτα-πρώτα σε αυτό το αστείο για τα 1.800 στο κάθε παιδί, που υποσχεθήκατε. Όταν εμείς δίνουμε 2.375 ευρώ στα παιδιά και 2.945 με σίτιση και δεν βρίσκουν θέση…

**ΧΡΗΣΤΟΣ ΜΠΟΥΚΩΡΟΣ:** Όχι σε όλους.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όταν δίνουμε 2.375 ως 2.945 ευρώ τον χρόνο και δεν βρίσκουν θέση, είναι γελοίο να λέτε ότι θα δώσετε 1.800 και θα βρουν θέση.

**ΧΡΗΣΤΟΣ ΜΠΟΥΚΩΡΟΣ:** Εγώ δεν έκανα χαρακτηρισμούς!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι γελοίο!

**ΧΡΗΣΤΟΣ ΜΠΟΥΚΩΡΟΣ:** Γελοίοι είναι οι ισχυρισμοί σας!

**ΠΡΟΕΔΡΕΥΩΝ (Νικήτας Κακλαμάνης):** Μα, τώρα τι κάνουμε; Τσακωνόμαστε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι να κάνουμε;

**ΠΡΟΕΔΡΕΥΩΝ (Νικήτας Κακλαμάνης):** Εσείς είπατε, κύριε Μπουκώρο, αυτά που θέλατε, η κυρία Υπουργός θα πει αυτά που θέλει και αυτοί που σας ακούνε θα βγάλουν τα συμπεράσματά τους.

Παρακαλώ, ήρεμα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εκατόν είκοσι επτά χιλιάδες παιδιά βάλαμε φέτος, κύριε Πρόεδρε, πέρυσι βάλαμε εκατόν δέκα οκτώ χιλιάδες, πρόπερσι βάλαμε εκατό χιλιάδες. Αφήστε τα αυτά. Τα νούμερα είναι συντριπτικά.

Τρίτον, τη μεσαία τάξη την καταστρέψαμε εμείς; Ξέρετε τι παραλάβαμε το 2015 με τα στοιχεία του ΟΟΣΑ; Ένα εκατομμύριο συμπολίτες μας μετακόμισαν από τη μεσαία τάξη στην κατώτερη τάξη. Για διαβάστε τα νούμερα. Το έκανε ο ΣΥΡΙΖΑ αυτό; Και όλα αυτά που λέτε περί παιδικής φτώχειας κλπ., είναι ντροπή! Και αυτά που λέτε για την υπογεννητικότητα είναι ντροπή επίσης! Για την υπογεννητικότητα κάνατε στη Βουλή επιτροπή και βγάλατε κοινό πόρισμα.

Διαβάστε την. Διαβάστε το δημογραφικό και για την υπογεννητικότητα. Και επειδή κάνετε…

**ΧΡΗΣΤΟΣ ΜΠΟΥΚΩΡΟΣ:** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, δεν γράφονται στα Πρακτικά. Απλά καθυστερείτε. Αυτό κάνετε τώρα. Δεν γράφονται.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και επειδή κάνετε και σε αυτό λάθος, πολύ μικρή αύξηση του δείκτη γεννήσεων είχαμε τα τρία τελευταία χρόνια. Μικρή -λυπάμαι πολύ- αλλά είχαμε αύξηση…

**ΠΡΟΕΔΡΕΥΩΝ (Νικήτας Κακλαμάνης):** Λυπάστε που είχαμε αύξηση;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λυπάμαι πολύ που ήταν μικρή, κύριε Πρόεδρε. Ήταν πολύ μικρή, αλλά ήταν αύξηση. Τέτοια παραπλάνηση του ελληνικού λαού, δεν έχω ξανακούσει!

Πάμε τώρα να δούμε λιγάκι…

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, έχει μιλήσει συνολικά δώδεκα λεπτά!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι θα γίνει; Να σταματήσω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, σας άφησα και εσάς παραπάνω. Δεν έχει λήξει ο χρόνος της κυρίας Υπουργού ακόμα.

Συνεχίστε, κυρία Υπουργέ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούστε, κύριε Μπουκώρο.

Υπάρχει το δυνητικά ολοήμερο νηπιαγωγείο. Εάν κύριε Πρόεδρε, πέντε γονείς στο ένα τμήμα, δέκα γονείς στα δύο τμήματα και δεκαπέντε γονείς στα τρία τμήματα ζητήσουν να εφαρμοστεί το ολοήμερο, τότε επεκτείνεται μέχρι τις 16.00΄ η λειτουργία του. Τι φαντάζεστε; Για το συμφέρον του παιδιού θα το πηγαίνουμε από τις 7.00΄στο σχολείο, θα τελειώνει στις 16.00΄ και μετά θα το πηγαίνουμε στο ΚΔΑΠ; Αυτό είναι για το συμφέρον του τετράχρονου παιδιού;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Εγώ λέω: Να κάνουμε επιστημονική επιτροπή; Να δούμε πού βρισκόμαστε;

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς, κύριε Πρόεδρε.

Δεν είναι καλός τομέας το παιδί για να γίνεται αυτή η σπέκουλα. Λέω, λοιπόν όπως για όλα τα πράγματα, θέλετε να συνεννοηθούμε όλα τα κόμματα της Βουλής; Για ελάτε με τους επιστημονικούς σας συμβούλους να μας πείτε: Πόσες ώρες πρέπει ένα τετράχρονο να βρίσκεται μέσα στο νηπιαγωγείο και μετά στο ΚΔΑΠ; Για να ξέρουμε και εμείς τι ακριβώς ισονομία είναι αυτή για τα παιδιά. Ισονομία σημαίνει ότι πρώτα είναι τα δικαιώματα του παιδιού. Πρώτα το παιδί!

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ακολουθεί η δεύτερη με αριθμό 473/4-4-2019 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης κ.Γιάννη Κουτσούκου προς τον Υπουργό Αγροτικής Ανάπτυξης και Τροφίμων, με θέμα: «Η αντιφατική και αναποτελεσματική πολιτική του Υπουργείου Αγροτικής Ανάπτυξης και Τροφίμων (ΥΠΑΑΤ) θέτει σε κίνδυνο την νέα καλλιεργητική περίοδο στις εκτάσεις των πρώην λιμνών Αγουλινίτσας - Μουριάς».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Τον λόγο έχει ο κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κύριε Υπουργέ, είμαστε στο ίδιο έργο θεατές τα τέσσερα τελευταία χρόνια που κυβερνάτε και ρυθμίζετε το θέμα της παραχώρησης των εκτάσεων των πρώην λιμνών Αγουλινίτσας και Μουριάς στους αγρότες στο και πέντε κάθε φορά. Φέτος, όμως, το παρακάνατε. Έχω την αίσθηση ότι δεν έχετε γνώση τι καλλιεργείται σε κάθε περιοχή και πότε καλλιεργείται.

Αναγκάστηκα να κάνω αυτή την επίκαιρη ερώτηση την προηγούμενη εβδομάδα. Και όντως έχει χαρακτήρα επείγοντος το ζήτημα, διότι μετά τις δολιχοδρομίες σας, δηλαδή την ανακοίνωση του κ. Αραχωβίτη τον Οκτώβρη με έγγραφο στις περιφέρειες ότι φέτος δεν θα δώσετε παράταση στην ΠΥΣ 95/75 όπως δίνατε τις προηγούμενες χρονιές, αλλά θα εφαρμόσετε τον ν.4061/2012, διαπιστώσατε μετά από επανειλημμένες συσκέψεις με φορείς και αγρότες, ότι δεν έχετε κάνει καμμία προετοιμασία να εφαρμόσετε τον νόμο και ότι θα δώσετε παράταση με ορισμένες διευθετήσεις.

Φτάσαμε, λοιπόν, στις δέκα του μηνός και έπρεπε να έχουν οργώσει για τα καλαμπόκια, για τα αράπικα φιστίκια, την αραχίδα δηλαδή, τη βιομηχανική ντομάτα, και κινδυνεύουν να χάσουν επιδοτήσεις οι αγρότες εάν δεν καλλιεργήσουν. Και χθες θυμηθήκατε ότι σε λίγο πιάνει καλοκαιράκι και στις 17.22΄ αναρτήσατε δελτίο Τύπου με το οποίο λέτε ότι θα δώσετε τώρα παράταση μετά από αίτημα της ΕΝΠΕ, αλλά η νομοθετική ρύθμιση θα έρθει προσεχώς στην Βουλή για να διευθετήσετε και τα ζητήματα των νέων -οι οποίοι δεν έχουν μέχρι τώρα δικαιώματα- από τα περισσεύματα.

Το ερώτημα, λοιπόν, και πρέπει να απαντηθεί σήμερα, είναι το εξής: Οι άνθρωποι που έχουν μπει μέσα και καλλιεργούν, διότι δεν μπορούν να περιμένουν, και οι νέοι, που είναι σε αναμονή, μπορεί να ξέρουν από αύριο με ένα έγγραφο δικό σας προς τις περιφέρειες ότι έρχεται η νομοθετική ρύθμιση τη Δευτέρα στο νομοσχέδιο του Υπουργείου Οικονομικών, που δίνει παράταση στους παλιούς και διευθετεί το θέμα της εκκαθάρισης των δικαιούχων από συνταξιούχους πεθαμένους και θεσπίζει τη διαδικασία παραχώρησης των υπολοίπων στους νέους αγρότες. Αυτό μπορεί να το κάνετε σήμερα;

Γιατί, αν δεν το κάνετε σήμερα, σας ενημερώνω ότι ουσιαστικά οι καινούριοι -γιατί οι παλιοί ξέρουν ποια είναι τα αγροτεμάχιά τους- δεν θα προλάβουν να καλλιεργήσουν. Αυτό είναι, λοιπόν, το ερώτημα, κύριε Υπουργέ, και περιμένουμε μία σαφέστατη απάντηση αφού επί πέντε χρόνια δεν μπορέσατε να τη δώσετε σωστά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα μαθητές και μαθήτριες και τρεις εκπαιδευτικοί συνοδοί από το 4ο Δημοτικό Σχολείο Νέας Φιλαδέλφειας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κύριος Υφυπουργός.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Βουλευτά, αναφέρατε στην ερώτησή σας ότι τα τελευταία χρόνια δεν εφαρμόσαμε τον νόμο επί πέντε χρόνια. Να βάλουμε, όμως τα πράγματα στη θέση τους.

Ο σχετικός νόμος, ν.4061/2012, ρυθμίζει τη διανομή, αλλά και τη χρήση των ακινήτων τα οποία υπάγονται στη δικαιοδοσία του Υπουργείου Αγροτικής Ανάπτυξης, σε ανέργους, σε κατ’ επάγγελμα αγρότες. Είναι σωστός νόμος.

Το 2013 δεν εφαρμόστηκε. Το 2014 δεν εφαρμόστηκε, παρατάθηκε. Το 2015 δεν εφαρμόστηκε. Το 2016 δεν εφαρμόστηκε με τα κριτήρια τα οποία αναφέρει. Το 2017 δεν εφαρμόστηκε, πάλι με παράταση.

Το 2018 έγιναν τρεις ενέργειες. Στις 20 Σεπτεμβρίου δελτίο Τύπου από το γραφείο του Υπουργού ότι θα εφαρμοστεί ο νόμος. Στις 8 Οκτωβρίου 2018 εγκύκλιος του Υπουργού ότι θα εφαρμοστεί το άρθρο 7 προς όλες τις περιφέρειες. Τρίτη ενέργεια στις 30-10-2018, νέο έγγραφο του Υπουργού προς τις περιφέρειες σύμφωνα με το οποίο δίνονταν οδηγίες, διευκρινίσεις για την εφαρμογή του νόμου. Στην οποία εφαρμογή του νόμου, ειρήσθω εν παρόδω, κύριε Βουλευτά, αρμόδιος αναγκαστικός παράγοντας είναι οι περιφέρειες, αυτές τον εφαρμόζουν. Συνεπώς, τρεις ενέργειες σε χρόνο πριν λήξει η παραχώρηση, εκτός των συσκέψεων.

Και ήρθε η Ένωση Περιφερειών πριν είκοσι ημέρες, η οποία επί λέξει αναφέρει: «Παρά την καταβληθείσα προσπάθεια εκ μέρους των αρμοδίων υπηρεσιών των περιφερειών δεν αναμένεται να ολοκληρωθεί ως τα τέλη Απριλίου του 2019 η διαδικασία για την παραχώρηση της χρήσης των δημοσίων αγροτικών ακινήτων, σύμφωνα με τις διατάξεις του ν.4061/2012 ώστε να δύναται να αξιοποιηθούν από τη φετινή καλλιεργητική περίοδο. Για τους παραπάνω λόγους θεωρούμε αναγκαίο να παραταθεί ως τις 31 Οκτωβρίου 2019 η ισχύς των αποφάσεων των περιφερειαρχών».

Είναι η Ένωση των Περιφερειών, η οποία εκφράζει όλες τις περιφέρειες, κύριε Βουλευτά. Οι οποίες περιφέρειες, σύμφωνα με τον νόμο είναι ο αποκλειστικός υπεύθυνος για την εφαρμογή. Συνεπώς, η παράταση ήταν δεδομένη και είναι δεδομένη μέχρι 30 Οκτωβρίου του 2019.

Τώρα, για τη διατύπωση, γι’ αυτό που είπατε, θα μιλήσω στη δευτερολογία μου, για το περιεχόμενο της παράτασης.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Έχω εδώ στον φάκελο τα πρακτικά των επίκαιρων ερωτήσεών μου προς τον Υπουργό Αγροτικής Ανάπτυξης, τον κ. Αποστόλου, το 2015 τον Οκτώβρη, το 2016, το 2017 και έλεγε συνεχώς ότι καλός είναι ο νόμος, όπως είπατε και εσείς, ο ν.4061/2012, θα τον βελτιώσουμε, όμως, και θα τον εφαρμόσουμε του χρόνου και φέτος θα δώσουμε παράταση.

Και το λέει συνεχώς τέσσερα χρόνια η Κυβέρνησή σας. Τόση ανικανότητα; Και έχετε δεχθεί προτάσεις και από τους νέους αγρότες και από τους παραλίμνιους και από τους υπόλοιπους θεσμικούς. Και εγώ έχω κάνει.

Δεν καταφέρατε, λοιπόν, να υλοποιήσετε το νόμο. Θυμηθήκατε τον Οκτώβρη, όπως είπατε, και βγάλατε μία εγκύκλιο ότι φέτος θα εφαρμοστεί ο νόμος, χωρίς καμμία διόρθωση. Σας δήλωσαν αδυναμία οι περιφέρειες, αναφερθήκατε στο έγγραφο της ΕΝΠΕ, εδώ και 20 μέρες, καθώς υπάρχουν μία σειρά τεχνικά προβλήματα. Παραδείγματος χάριν, οι εκτάσεις της Αγουλινίτσας, για να χωριστούν στα εκατό στρέμματα, για να έχει ένα μερίδιο κάθε αγρότης θέλουν με τα γεωχωρικά στοιχεία να γίνει αυτό. Θέλει μία προεργασία. Οι αρμόδιες υπηρεσίες οι δικές σας και των περιφερειών δεν προλάβαιναν να το κάνουν, αφού το θυμηθήκατε τον Οκτώβριο. Φυσικό ήταν, λοιπόν, να πάμε σε παράταση. Άρα, έπρεπε να έχετε εγκαίρως ενημερώσει τους αγρότες που έχουν τα αγροτεμάχια με βάση την ΠΥΣ 95/75 να κάνουν τη σχετική προετοιμασία. Γιατί, ξέρετε -εσείς είσαστε από αγροτική περιοχή και το ξέρετε, το λέω για την κ. Φωτίου- δεν σπέρνεις έτσι, το θυμήθηκες το πρωί και μπήκες μέσα στο χωράφι. Θέλει μία προεργασία.

Έπρεπε, λοιπόν, να έχουν ετοιμαστεί οι αγρότες. Σας είπα ότι από τα προϊόντα που καλλιεργούνται ορισμένα είναι πολύ πρώιμα, δηλαδή στις αρχές του Απρίλη φυτεύονται τα αράπικα φυστίκια, οι αραχίδες. Έπρεπε να έχουν ετοιμαστεί τα χωράφια για τα καλαμπόκια, για τη βιομηχανική ντομάτα, για τα τριφύλλια κ.ο.κ.. Τώρα λέτε ότι θα τη φέρετε την παράταση και φαντάζομαι ότι θα τη φέρετε την άλλη βδομάδα. Σας είπα ότι υπάρχει νομοσχέδιο του Υπουργείου Οικονομικών και τυχαίνει να είμαι εισηγητής και σας λέω εκ των προτέρων ότι θα την υποστηρίξω, αλλά πρέπει να κάνετε και τη διευθέτηση με μεταβατική διάταξη που θα λέει ότι ώσπου να εφαρμοστεί ο ν.4061 με τα κριτήρια είτε εφαρμόζουμε τα κριτήρια του για τους νέους που δεν έχουν δικαίωμα είτε βρίσκουμε κάτι άλλο. Αυτό δεν έχετε περιθώριο, κύριε Υπουργέ, να το καθυστερήσετε ούτε μία μέρα, αντιλαμβανόμενοι ότι σήμερα είναι 11 του Απρίλη.

Κατά συνέπεια, η πρότασή μου για να είναι και δημιουργική συζήτησή μας, είναι, σήμερα το Υπουργείο να στείλει το εντέλλεσθαι με έγγραφο επίσημο, όχι με ένα δελτίο Τύπου, όπως κάνατε χθες το βράδυ προς τις περιφέρειες, και να λέει: Εφαρμόστε την ΠΥΣ σε όσους έχουν νόμιμο δικαίωμα, δηλαδή είναι κατ’ επάγγελμα αγρότες με βάση τις προηγούμενες αποφάσεις σας, και αναμένεται εντός της επόμενης εβδομάδος η διαδικασία για τους νέους.

Αυτά πρέπει να τα κάνετε σήμερα, διότι –επαναλαμβάνω- κινδυνεύουμε να χάσουμε μέρος της καλλιεργητικής περιόδου. Φοβάμαι εγώ προσωπικά, μια και ζω σε αγροτική περιοχή, ότι αυτοί οι νέοι που θα πάρουν νέα αγροτεμάχια δεν θα προλάβουν να κάνουν τη σχετική προετοιμασία, για να είναι έγκαιρα μέσα στις καλλιέργειες. Να μην τους καλέσουμε να βάλουνε φθινοπωρινές καλλιέργειες. Τώρα είναι ανοιξιάτικες.

Ευχαριστώ, κύριε Πρόεδρε, περιμένουμε μία απάντηση επί της ουσίας, κύριε Υπουργέ, για να μην παίζουμε μπαλάκι με τις ευθύνες. Η πραγματικότητα τώρα είναι που θέλει απαντήσεις.

**ΠΡΟΕΔΡΕΥΩΝ (Νικήτας Κακλαμάνης):** Ο Υφυπουργός κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Η πρώτη επίσημη και σοβαρή προσπάθεια εφαρμογής του νόμου έγινε τον Σεπτέμβριο του 2018. Γιατί το λέω αυτό: Γιατί τα γραπτά μένουν. Απεστάλησαν οι εγκύκλιοι στις περιφέρειες, άσχετα με τα προφορικά, με τα λεγόμενα τα δικά σας, τα δικά μου, του κ. Αποστόλου. Η πρώτη σοβαρή προσπάθεια έγινε τον Σεπτέμβριο του 2018. Είπατε ότι η περιφέρεια πρέπει να κάνει γεωχωρική κατάτμηση. Άλλες περιφέρειες γιατί κάνανε και είναι έτοιμες; Αναρωτηθήκατε ποτέ; Γιατί η Περιφέρεια Θεσσαλίας ήταν έτοιμη; Άλλες περιφέρειες δεν ήταν. Δεν μπορούσαμε όμως, η παράταση να είναι μόνο για δύο περιφέρειες και για τις υπόλοιπες να μην είναι.

Οπότε, διαπιστώνουμε ότι το αναγκαστικό αναρμόδιο όργανο είναι η περιφέρεια. Έρχονται οι περιφέρειες και μας σηκώνουν ψηλά τα χέρια και λένε «δεν προλαβαίνουμε». Εμείς εγκαίρως από τον Σεπτέμβριο του 2018 αποστείλαμε τα σχετικά έγγραφα, συνεπώς η παράταση είναι δεδομένη και εντός των ημερών λογικά -το γραφείο του υπουργού είναι υπεύθυνο για την κατάθεση της τροπολογίας, ο καθένας σύμφωνα με τις αρμοδιότητες του για την ημερομηνία κατάθεσης, κύριε Κουτσούκο, για να λέμε τα πράγματα ως έχουν- την άλλη εβδομάδα θα κατατεθεί και θα παραταθεί μέχρι 31 Οκτωβρίου του 2019. Επειδή, όμως, θα υπάρχουν και αδιάθετες εκτάσεις, θα δίδεται η δυνατότητα στους περιφερειάρχες να δίνουν αυτές τις αδιάθετες εκτάσεις σε κατά κύριο επάγγελμα αγρότες σύμφωνα πάντα με το ν.4061/2012 και καλούμε τις περιφέρειες από τώρα να ξεκινήσουν, ώστε να εφαρμοστεί ο νόμος και θα εφαρμοστεί από 1ης Ιανουαρίου 2019, κύριε Κουτσούκο.

Εν κατακλείδι, την άλλη εβδομάδα, σύμφωνα με πληροφόρηση από το γραφείο του Υπουργού προς εμένα, θα έχουμε και τη νομοθετική ρύθμιση που θα επιλύει τα θέματα τα οποία αναφέρατε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε Υπουργέ.

Πριν προχωρήσουμε στην επόμενη ερώτηση, θέλω να ανακοινώσω τις ακόλουθες άδειες συναδέλφων Βουλευτών.

Ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από την Πέμπτη 11 Απριλίου 2019 έως και την Παρασκευή 12 Απριλίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Η Βουλευτής κ. Μαρία Αντωνίου ζητεί άδεια ολιγοήμερης απουσίας στο εξωτερικό από τη Δευτέρα 15 Απριλίου 2019 έως και την Τρίτη 16 Απριλίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό από την Παρασκευή 19 Απριλίου 2019 έως και τη Δευτέρα 23 Απριλίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Χρήστος Σταϊκούρας ζητεί άδεια ολιγοήμερης απουσίας στο εξωτερικό από την Πέμπτη 11 Απριλίου 2019 έως την Παρασκευή 12 Απριλίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό από την Πέμπτη 11 Απριλίου 2019 έως και την Παρασκευή 14 Απριλίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώςη Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 30 Ιανουαρίου 2019, της Πέμπτης 31 Ιανουαρίου 2019, της Παρασκευής 1ης Φεβρουαρίου 2019, της Δευτέρας 4 Φεβρουαρίου 2019, της Τρίτης 5 Φεβρουαρίου 2019, της Τετάρτης 6 Φεβρουαρίου 2019, της Πέμπτης 7 Φεβρουαρίου 2019, της Παρασκευής 8 Φεβρουαρίου 2019 και της Δευτέρας 11 Φεβρουαρίου 2019 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς τα Πρακτικά της Τετάρτης 30 Ιανουαρίου 2019, της Πέμπτης 31 Ιανουαρίου 2019, της Παρασκευής 1ης Φεβρουαρίου 2019, της Δευτέρας 4 Φεβρουαρίου 2019, της Τρίτης 5 Φεβρουαρίου 2019, της Τετάρτης 6 Φεβρουαρίου 2019, της Πέμπτης 7 Φεβρουαρίου 2019, της Παρασκευής 8 Φεβρουαρίου 2019 και της Δευτέρας 11 Φεβρουαρίου 2019 επικυρώθηκαν.

Προχωρούμε τώρα στις ερωτήσεις, που θα απαντήσει ο Υπουργός Υποδομών και Μεταφορών κ. Χρήστος Σπίρτζης.

Συζητείται λοιπόν η πέμπτη με αριθμό 446/26-3-2019 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υποδομών και Μεταφορών, σχετικά με τα «πλημμυρικά φαινόμενα και τις καταστροφές στις περιοχές Δοκός – Αγία Ελεούσα – Λιανή Άμμος – Έξω Παναγίτσα στη Χαλκίδα».

Κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Έχουν περάσει περισσότεροι από δυο μήνες, τώρα έχουμε φτάσει κοντά στο τρίμηνο που θα μπορούσε η ερώτηση να είχε συζητηθεί και να ήταν κοντά στο συμβάν, κοντά σ’ αυτά τα φαινόμενα που απασχόλησαν τον κόσμο στην περιοχή του Δήμου Χαλκιδέων. Υπήρξαν, δηλαδή, αναβολές. Με αυτήν την έννοια το λέω, κύριε Πρόεδρε.

Με αυτήν την ευκαιρία και προς τον ερωτώμενο Υπουργό και προς τους παριστάμενους Υπουργούς, απευθύνω θερμή παραίνεση να έρχονται και να απαντούν στις ερωτήσεις. Αυτό το ζήτημα έχει απασχολήσει και τη Διάσκεψη των Προέδρων επανειλημμένως, αλλά δεν νουθετούνται οι Υπουργοί. Το λέω γενικά, δεν το λέω για τους παριστάμενους αυτήν τη στιγμή.

Εδώ και δυόμισι μήνες, λοιπόν, υπήρξαν πλημμυρικά προβλήματα στις περιοχές Δοκός, Αγία Ελεούσα, Λιανή Άμμος, Έξω Παναγίτσα του Δήμου Χαλκιδέων, ενώ οι κάτοικοι προειδοποιούσαν και με βάση την εμπειρία τους από τα προηγούμενα χρόνια για τις καταστροφές, που θα επέρχονταν, προκειμένου να παρθούν μέτρα αντιμετώπισης ή ανάσχεσης, εάν θέλετε, του προβλήματος εκείνη την περίοδο.

Η στάθμη του νερού, βεβαίως, σταδιακά ανέβηκε, πλημμύρισαν σπίτια, υπόγεια, αυλές, καλλιέργειες, μικροεπιχειρήσεις στην περιοχή. Πολλοί κάτοικοι αναγκάστηκαν να μετακομίσουν, να αφήσουν τα σπίτια τους. Άλλοι καθημερινά αντιμετώπιζαν έναν Γολγοθά, για να έχουν πρόσβαση στη δουλειά τους, φεύγοντας από το σπίτι ή αντίστοιχα στην επιστροφή τους προς το σπίτι και πολλοί οδηγήθηκαν σε απόγνωση, βλέποντας τις καταστροφές που συντελέστηκαν.

Η επιβάρυνση της περιοχής, με τα συγκεκριμένα πλημμυρικά φαινόμενα, εγκυμονούσε και εγκυμονεί κινδύνους και για τη δημόσια υγεία. Είναι επικίνδυνες, δηλαδή, καταστάσεις, από τη στιγμή που πλημμύρισαν βόθροι και τα λύματα βρίσκονταν διάσπαρτα σε ολόκληρη την περιοχή, απειλώντας τη δημόσια υγεία, όπως είπα. Σύμφωνα μάλιστα με τους κατοίκους, αλλά και την κατάσταση που δημιουργήθηκε εκεί πλημμύρισε το αντλιοστάσιο του αποχετευτικού δικτύου της περιοχής, με αποτέλεσμα να μην μπορούν να διοχετεύονται προς τον βιολογικό καθαρισμό ούτε τα λύματα ούτε τα νερά του αποχετευτικού δικτύου.

Βεβαίως, οι κάτοικοι που είναι στην περιοχή εξέφρασαν την αγωνία τους, ότι δηλαδή και με το λιώσιμο των χιονιών από τα βουνά θα ενταθούν ενδεχομένως αυτά τα φαινόμενα.

Τα ερωτήματα είναι τα εξής: Πρώτον, σε τι μέτρα θα προβεί η Κυβέρνηση, το Υπουργείο, ώστε να προγραμματιστεί η υλοποίηση των απαραίτητων υποδομών και αντιπλημμυρικών έργων με χρηματοδότηση από τον κρατικό προϋπολογισμό, χωρίς καμμία επιβάρυνση των κατοίκων; Δεύτερον, πρέπει να γίνουν όλα τα έργα, αφ’ ενός της προστασίας της ζωής, αλλά κυρίως, της υγείας και της περιουσίας των κατοίκων. Βεβαίως, πρέπει να απομακρυνθούν τα ύδατα που λιμνάζουν με την πραγματοποίηση, για παράδειγμα, ψεκασμών, απολυμάνσεων στην ευρύτερη περιοχή εκεί. Και βεβαίως, πρέπει να προχωρήσετε στην αποζημίωση των πληγέντων, καθώς και στην απαλλαγή τους, ενδεχομένως, από φόρους, όπως ΕΝΦΙΑ κ.λπ. που υπόκεινται οι κάτοικοι.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

 Αξιότιμε, κύριε Λαμπρούλη, αγαπητέ συνάδελφε, είμαι εδώ για να σας απαντήσω, παρ’ ότι η ουσία αυτών που αναφέρατε δεν ανήκει στην αρμοδιότητα του Υπουργείου Υποδομών και Μεταφορών. Αρμοδιότητα του Υπουργείου Υποδομών και Μεταφορών είναι μόνο οι αποζημιώσεις των κτιρίων που έχουν πληγεί.

 Στις 25 Φεβρουαρίου, ο Δήμαρχος Χαλκίδας απέστειλε μία επείγουσα επιστολή προς τα Υπουργεία Υποδομών και Μεταφορών, Περιβάλλοντος, Εσωτερικών και στη Γενική Γραμματεία Πολιτικής Προστασίας, μας ενημέρωσε για τα προβλήματα που δημιουργήθηκαν από τα έντονα καιρικά φαινόμενα και ζητούσε την αποστολή κλιμακίων από τα Υπουργεία, προκειμένου να μπορέσουμε να συνδράμουμε τις υπηρεσίες του Δήμου Χαλκιδέων για να βρούμε τα αίτια των προβλημάτων και όλου αυτού του φαινόμενου που παρουσιάστηκε στην περιοχή. Ανταποκριθήκαμε σε αυτό και στείλαμε κλιμάκιο ειδικών επιστημόνων.

Θα ήθελα να αναφέρω ότι οι μελέτες, οι ενέργειες που απαιτούνται, οι αρμοδιότητες που υπάρχουν για αυτές τις περιπτώσεις ανήκουν στον Δήμο Χαλκιδέων και στην περιφέρεια. Προφανώς, είμαστε παρόντες για να δώσουμε βοήθεια. Κοινοποιήσαμε την επιστολή αυτή και στη Γενική Διεύθυνση Φυσικών Καταστροφών για να γνωρίζει και να είναι έτοιμη για το συμβάν και να συνδράμει τους πολίτες μας που έχουν πληγεί.

Στις 7 Μαρτίου, συνοδευόμενο το κλιμάκιο και από τον δήμαρχο Χαλκίδας και από άλλα στελέχη του δήμου έγινε επίσκεψη στις περιοχές Δοκός, Αγία Ελεούσα Λιανή Άμμος και στις υπόλοιπες. Πραγματοποιήθηκε αυτοψία. Κατά το εφικτό, τα αίτια του προβλήματος έχουν εντοπιστεί. Δόθηκε η δυνατότητα προσωρινής εκτόνωσης των λιμναζόντων υδάτων και η δυνατότητα οριστικής επίλυσης του προβλήματος.

 Συγκεκριμένα τώρα, τα συμπεράσματα της αυτοψίας για να τα γνωρίζετε είναι τα εξής: Στις περιοχές του Δοκού, της Αγίας Ελεούσας και της Λιανής Άμμου υπήρχαν πολλά πλημμυρισμένα σπίτια και ακάλυπτες εκτάσεις. Ακόμη και σήμερα, η υδροφορία είναι έντονη, γεγονός που επιβεβαιώνει ότι το φαινόμενο βρίσκεται σε εξέλιξη. Δεν έχει ολοκληρωθεί δηλαδή ο κύκλος του φαινομένου.

Παρατηρήθηκε, επίσης, ότι υπάρχει υδροφορία κάτω από τα σπίτια με το νερό σε πολλές περιπτώσεις να εκβάλλει στις αυλές των σπιτιών και σε πολλά σημεία να αναβλύζει. Πέραν αυτού, σε περιοχή του Δοκού υπάρχει πλημμυρισμένη έκταση ενενήντα στρεμμάτων περίπου όπου η στάθμη του νερού φτάνει τα δύο μέτρα. Στην εν λόγω έκταση, ο Δήμος Χαλκίδας εγκατέστησε αντλητικό συγκρότημα με δυνατότητα παροχέτευσης εκατό κυβικά την ώρα. που πρέπει να λειτουργεί αδιαλείπτως για να αδειάσει περιοχή. Παρ’ όλα αυτά, η παροχέτευση και η στάθμη του νερού εξακολουθεί να ανεβαίνει σημαντικά.

 Οι πληγείσες περιοχές έχουν σαφή χαρακτηριστικά ευάλωτων σε πλημμύρα περιοχών, με την έννοια του υψηλού υδροφόρου ορίζοντα και της αδυναμίας αποστράγγισης. Μεγάλα τμήματα της περιοχής είναι εντός σχεδίου πόλεως, χωρίς τις βασικές υποδομές που έπρεπε να έχουν αυτές οι περιοχές που έχουν ενταχθεί στο σχέδιο πόλεως, με αποτέλεσμα οι επιπτώσεις και οι γεωλογικοί κίνδυνοι που αναφέρατε να είναι έντονοι.

Οι φετινές εκφορτίσεις των πηγών της Αγίας Ελεούσας είναι σε ασυνήθιστα υψηλά επίπεδα λόγω των υψηλών φετινών βροχοπτώσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, δεν θα χρησιμοποιήσω τη δευτερολογία μου.

 Ωστόσο, οι εποχιακές πλημμύρες είναι γνωστές από παλιότερα και οι πιθανές λύσεις που εξετάζονται είναι οι εξής: Πρώτον, κατά τις εκτιμήσεις των επιστημόνων του κλιμακίου μας για τη μακροπρόθεσμη επίλυση του προβλήματος απαιτείται ένας σοβαρός σχεδιασμός για να μην το ξαναζήσουμε. Θα πρέπει να γίνει μία σειρά ερευνών και μελετών όπου είναι χρονοβόρες οι διαδικασίες εκπόνησης τους για να καθοριστούν τα ακριβή μέτρα και τα έργα που απαιτούνται. Αυτό δεν ανήκει σε εμάς. Ανήκει στην περιφέρεια ή στην ειδική γραμματεία υδάτων. Είναι υδρογεωλογικό το φαινόμενο.

Όσον αφορά τους πρόσθετους αποδέκτες, πρέπει να δούμε πρόσθετους αποδέκτες, διάνοιξη διόδων προς τη θάλασσα και τους παρακείμενους ποταμούς στη συνέχεια, δημιουργία μόνιμων περιοχών εκτόνωσης. Άρα, πρέπει να απαλλοτριωθούν κάποιες δίοδοι για να γίνουν αυτά τα έργα για τη συγκέντρωση υδάτων και την εκτόνωσή τους στη θάλασσα. Πρέπει να αναθεωρηθεί το σχέδιο πόλης της περιοχής. Η διερεύνηση των πιθανών λύσεων θα πρέπει να προκύψει προφανώς από ενδελεχή έρευνα και μελέτη, για να βελτιστοποιηθούν τεχνικά, οικονομικά και περιβαλλοντολογικά οι όποιες αποφάσεις,

Η πρωτοβουλία, όμως, αυτών των ενεργειών δεν ανήκει, δυστυχώς, σε εμάς. Ανήκει στον Δήμο Χαλκίδας, ανήκει στην περιφέρεια. Είναι έργα αρμοδιότητάς τους. Είμαστε στη διάθεση και του δήμου και της περιφέρειας για να βοηθήσουμε. Όμως, μέχρι στιγμής να σας ενημερώσω ότι δεν έχουμε δεχθεί αίτημα ούτε της οριοθέτησης της πληγείσας περιοχής από τους φορείς της τοπικής αυτοδιοίκησης ούτε πίνακα αυτοψιών, για να μπορέσουμε να συνδράμουμε στους πολίτες που έχουν πληγεί σε αυτήν την περιοχή.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε. Άκουσα με προσοχή τον Υπουργό.

Κοιτάξτε, αυτή είναι η μόνιμη απάντηση, χωρίς να είναι μομφή ή αιχμή σε αυτό που είπατε. Δείτε, όμως, τώρα τι συμβαίνει. Έρχονται οι Βουλευτές και καταθέτουν ερωτήσεις. Έρχονται οι Υπουργοί απαντώντας και δηλώνουν αναρμόδιοι. Κοιτάξτε, όμως, το κράτος έχει μια συνέχεια. Αυτό δεν λέτε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έτσι, είναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το κράτος έχει μια συνέχεια. Το κράτος έχει μια σύνδεση, λοιπόν, μια αλληλουχία θεσμών, όπως την λέτε, τοπικής διοίκησης Α΄, Β΄ βαθμού και κράτους. Διότι, με συγχωρείτε πάρα πολύ, οι δήμοι δεν λειτουργούν ανεξάρτητα…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Μην το λέτε αυτό.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με συγχωρείτε πάρα πολύ, έχουν αλλάξει τα δεδομένα και το ξέρετε, όπως και το πλαίσιο της τοπικής διοίκησης πλέον. Οι δήμοι, οι περιφέρειες και το κράτος ενώνονται σαν ένα νήμα σε όλες τις αποφάσεις τους και σε όλες τις λειτουργίες τους.

Και εδώ, με αφορμή αυτό το ζήτημα που προέκυψε στη Χαλκίδα, αναδεικνύονται οι τεράστιες ευθύνες, πολιτικές ευθύνες, δημάρχων και περιφερειαρχών και κατ’ επέκταση κυβερνήσεων. Εκεί, λοιπόν, που δεν μεριμνεί ο δήμος ή η περιφέρεια γιατί, για παράδειγμα, να μην παρεμβαίνει το κράτος πιέζοντας προς την κατεύθυνση υλοποίησης-ανακούφισης, αν θέλετε, των προβλημάτων που οξύνουν ή δυσχεραίνουν τη ζωή των κατοίκων;

Εδώ τώρα έχει βρεθεί μια ωραία δικαιολογία, αν θέλετε, και ένα παιχνίδι πινγκ πονγκ για το ποιες είναι οι ευθύνες στην περιφέρεια, ποιες είναι οι ευθύνες στον δήμο, ποιες είναι οι ευθύνης στο εκάστοτε Υπουργείο, στην εκάστοτε κυβέρνηση. Αυτό έχει σαν αποτέλεσμα να γίνεται τι; Για παράδειγμα, αυτό το θέμα που συζητούμε σήμερα, δεν είναι σημερινό, είναι χρόνιο. Αλίμονο. Είναι χρόνιο πρόβλημα, όντως. Εδώ υπάρχουν διαχρονικές ευθύνες. Το αναφέρουμε και στην ερώτηση. Είναι διαχρονικές οι ευθύνες δημοτικών αρχών, περιφερειακών αρχών και κυβερνήσεων που δεν έσκυψαν πάνω στο πρόβλημα.

Και δείτε τώρα: Αναδεικνύεται και κάτι ακόμα. Έργα αναγκαία που πρόκειται να ανακουφίσουν τις λαϊκές ανάγκες, ακόμα και στο επίπεδο της χρηματοδότησης –και το ξέρετε πολύ καλά-, τέτοιου τύπου έργα ενδεχομένως δεν είναι και επιλέξιμα, με την έννοια να ενταχθούν σε κάποιο χρηματοδοτικό πρόγραμμα. Έχουμε πάμπολλα παραδείγματα. Αλλού και αλλού σκορπάνε εκατομμύρια μέσω ΕΣΠΑ, μέσω χρηματοδοτικών άλλων προγραμμάτων, προκειμένου να μπουκώσουν τους επιχειρηματίες και επενδυτικά σχέδια που οι ίδιοι ενδιαφέρονται να υλοποιήσουν και να αξιοποιήσουν για να κερδοφορήσουν και τον λαό τον καταδικάζουν. Έργα σαν τα αντιπλημμυρικά, την αντιπυρική προστασία, την αντισεισμική προστασία και πάει λέγοντας. Αυτό έχει ως αποτέλεσμα να ζουν οι κάτοικοι, βεβαίως, τέτοια φαινόμενα.

Και δείτε τα ζητήματα αυτά έχουν να κάνουν, πέρα από τα προβλήματα της δυσχέρειας στη διαβίωση των κατοίκων, τα προβλήματα δηλαδή μετά τα πλημμυρικά αυτά φαινόμενα, που είναι και τακτικά -είναι και η ιδιαιτερότητα του υπεδάφους, αναβλύζουν νερά, να το πω έτσι, είναι η περιοχή εκεί πέρα τέτοια, γνωστή από πάρα πολλά χρόνια-, δημιουργούνται σε τακτά διαστήματα, μέσω αυτών των πλημμυρικών φαινομένων, ζητήματα δημόσιας υγείας σοβαρά.

Και εδώ τώρα και οι υγειονομικές υπηρεσίες θα πρέπει να μεριμνήσουν, όχι μόνο στον τομέα των απαραίτητων έργων –αποστραγγιστικών και τα λοιπά- που πρέπει να γίνουν, αλλά κυρίως οι δημόσιες δομές υγείας θα πρέπει να λειτουργήσουν στην κατεύθυνση προάσπισης της υγείας των κατοίκων από τα προβλήματα που υπάρχουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Μια φράση μόνο θέλω να πω. Δεν θα διαφωνήσω με τον κ. Λαμπρούλη.

Πρέπει, όμως, να αναφερθώ στο εξής: Προφανώς το κράτος έχει συνέχεια. Άρα από τις προηγούμενες κυβερνήσεις ό,τι έχει δεσμευθεί το Υπουργείο Υποδομών και Μεταφορών το έχει δεσμευθεί. Αυτό, όμως, δεν σημαίνει ότι μπορεί ο Υπουργός ή η Κυβέρνηση να παρακάμψει διαδικασίες και αρμοδιότητες που έχει η τοπική αυτοδιοίκηση. Σε αυτό το θέμα είμαστε ιδιαίτερα ευαίσθητοι, το έχουμε αποδείξει. Δηλαδή, δεν γίνεται να πηγαίνουμε σε μια λογική «το είπε το κεντρικό κράτος, η κεντρική διοίκηση», χωρίς να σεβόμαστε και τις διαδικασίες, αλλά και τους τοπικούς άρχοντες. Άρα, και οι τοπικοί άρχοντες πρέπει να αναλαμβάνουν τη δική τους ευθύνη.

Δεν μπορείς, λοιπόν, να πας σε μια περιοχή όπου δεν έχει γίνει κάποια ενέργεια είτε από τον δήμο είτε από την περιφέρεια και να πεις «έρχομαι εγώ ως κεντρικό κράτος και το κάνω και ας μην είναι και στην αρμοδιότητά μου».

Το δεύτερο είναι ότι ποτέ δεν έχουμε αρνηθεί -και έχουμε δώσει εξετάσεις σε αυτό- όταν ένας δήμος δεν μπορεί να ανταποκριθεί ή μια περιφέρεια δεν μπορεί να ανταποκριθεί είτε σε μελετητικό επίπεδο είτε σε επίπεδο υλοποίησης ενός έργου, με μία προγραμματική σύμβαση να την υλοποιήσει κάποιος κεντρικός φορέας και κυρίως του Υπουργείου Υποδομών.

Βλέπω τον κ. Συντυχάκη. Αυτό γίνεται στην Κρήτη τώρα σε μια σειρά από έργα όπου είχαμε φυσικές καταστροφές. Αυτό γίνεται και στην προετοιμασία τους και στην καταγραφή τους, αλλά και στην υλοποίησή τους.

Επομένως, θα συμφωνήσω μαζί σας ότι πρέπει να υπάρχει μια ιδιαίτερη –επιτέλους- μέριμνα στη συγκεκριμένη περιοχή, πρέπει να υπάρχει αναθεώρηση του σχεδίου πόλεως -που καταλαβαίνετε τι σημαίνει αυτό και τι ευθύνες έχουν όσοι έκαναν αυτό το σχέδιο πόλεως, χωρίς να έχουν τις απαραίτητες υποδομές, μελέτες- για να μην έχουμε τέτοια φαινόμενα. Οπότε, είμαστε στη διάθεση της τοπικής αυτοδιοίκησης, είμαστε έτοιμοι να συνδράμουμε στο έργο της, όταν είναι έτοιμη.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην έκτη με αριθμό 434/22-3-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υποδομών και Μεταφορών, με θέμα: «Βαλτώνει η προμήθεια επτακοσίων πενήντα λεωφορείων αστικής συγκοινωνίας - τριακόσια πενήντα για τη Θεσσαλονίκη».

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, ας ξεκινήσουμε με μια πραγματική κατάσταση, με την πραγματική εικόνα η οποία υπάρχει αυτή τη στιγμή στην πόλη της Θεσσαλονίκης. Λεωφορεία ξεκινούν από την αφετηρία και δεν φτάνουν ποτέ στο τέρμα, ακινητοποιούνται στο μέσον της διαδρομής, επιβάτες, πολίτες, αλλά και επισκέπτες ταλαιπωρούνται πάρα πολύ. Υπάρχουν λεωφορεία τα οποία δεν είναι σε καλή κατάσταση στον εσωτερικό τους χώρο, με σκισμένα καθίσματα, λεωφορεία αρθρωτά, από τα οποία οι φυσούνες, ακριβώς λόγω της παλαιότητας, όταν βρέχει, μπάζουν νερά.

Σύμφωνα με ένα δημοσίευμα της «ThessNews», κύριε Υπουργέ, το οποίο βγήκε πριν από ενάμιση περίπου μήνα και έγινε αφορμή για τη συγκεκριμένη ερώτηση την οποία σας υπέβαλα, πέφτουν στο κενό οι ελπίδες του προέδρου του ΟΑΣΘ για τα λεωφορεία τον Μάιο του 2019. Προφανώς, αντιλαμβάνομαι ότι αυτή η καθυστέρηση οφείλεται στις χρονοβόρες διαδικασίες προμήθειας ενός τόσο μεγάλου αριθμού υπερσύγχρονων λεωφορείων.

Το 2020 και εφόσον διεξαχθεί ομαλά ο διαγωνισμός και εφόσον όλα πάνε καλά, η πόλη της Θεσσαλονίκης ευελπιστεί να έχει το πρώτο κομμάτι, τα πρώτα νούμερα των λεωφορείων τα οποία ουσιαστικά θα μπορέσουν να διευκολύνουν τη ζωή των πολιτών.

Δεν έχει βρεθεί, κύριε Υπουργέ, ούτε μία κυβέρνηση που να μην έχει υποσχεθεί σε αυτή την πόλη -ούτε μία, μεταξύ των οποίων προφανώς είσαστε και εσείς- που να μην έχει μιλήσει για τις δυνατότητες αυτής της πόλης.

Καμμία, όμως, Κυβέρνηση δεν μπορεί να βγάλει μέσα από τον πολίτη της Θεσσαλονίκης την πικρή διαπίστωση ότι παραμένει η πόλη των χαμένων ευκαιριών.

Κύριε Υπουργέ, επειδή ακριβώς και σύμφωνα με χθεσινά δημοσιεύματα που βγήκανε στον Τύπο το πρώτο σκέλος της ερώτησής μου ενδεχομένως αυτή τη στιγμή να έχει απαντηθεί από χθες και που ήτανε να μας θέσετε το ακριβές χρονοδιάγραμμα για την ολοκλήρωση της διεξαγωγής του διαγωνισμού, θα επιμείνω στο δεύτερο σκέλος της ερώτησης, το οποίο είναι: Ποιες οι ενέργειες του Υπουργείου και της διοίκησης του ΟΑΣΘ για την καλυτέρευση των όρων της μετακίνησης των πολιτών έως ότου έρθουν τα καινούργια λεωφορεία στην πόλη;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ πολύ.

Κύριε Σαρίδη, κατ’ αρχάς, η «ημέρα μηδέν» για τις αστικές συγκοινωνίες Θεσσαλονίκης δεν είναι τον Φεβρουάριο του 2015, που ανέλαβε αυτή η Κυβέρνηση. Η «ημέρα μηδέν» πηγαίνει πολύ πίσω, το 1949, που έγινε ο ΟΑΣΘ, που υπήρξε, δηλαδή, η δημιουργία ενός μορφώματος, που επί της ουσίας αναπαρήγαγε και «τάιζε» και χρηματοδοτούσε και πριμοδοτούσε το παρακράτος μιας γκρίζας εποχής, που το παραλάβαμε το 2015 με πλήθος αμαρτιών.

Ένα από τα χαρακτηριστικά, μιας και το ρωτήσατε, είναι η ανανέωση του στόλου των λεωφορείων. Να πω, λοιπόν, ότι στον Οργανισμό Αστικών Συγκοινωνιών Θεσσαλονίκης έπρεπε να υπάρχουν 48,8 εκατομμύρια ευρώ σύμφωνα με την «αμαρτωλή» σύμβαση που υπήρχε για την ανανέωση του στόλου των λεωφορείων και υπήρχαν 614 ευρώ. Να ξαναπώ το νούμερο: 48,8 εκατομμύρια έπρεπε να υπάρχουν και υπήρχαν 614 ευρώ.

Για ασφαλιστικές εισφορές πριν λίγες μέρες καταδικάστηκε ο πρώην πρόεδρος του ΟΑΣΘ σε τέσσερα χρόνια με αναστολή. Χρωστούσε περίπου 24 εκατομμύρια ευρώ στα ασφαλιστικά ταμεία των εργαζομένων. Και προφανώς, αν δεν προχωρούσαμε σε μια άλλη λογική, σε μια λογική κρατικοποίησης ή αποιδιωτικοποίησης, όπως το λέμε, γιατί δεν είναι ακριβώς κρατικοποίηση, μετέχουν οι Οργανισμοί Τοπικής Αυτοδιοίκησης, επιτέλους σε αστικές συγκοινωνίες της Θεσσαλονίκης, απλά η Θεσσαλονίκη δεν θα έχει λεωφορεία. Δεν θα είχε το μοναδικό μέσο για να μπορούσε να μετακινηθεί. Ή θα έπρεπε να δώσουμε, όπως έκαναν οι προηγούμενες κυβερνήσεις, πάνω από 150 εκατομμύρια ευρώ δώρο στον ΟΑΣΘ και στη διοίκηση του, προκειμένου να συνεχίζεται το πάρτι που συνεχιζόταν.

Άρα προφανώς θα βρούμε και θα συναντήσουμε και συναντά η διοίκηση του ΟΑΣΘ, που εκκαθαρίζει τον οργανισμό και τον λειτουργεί ταυτόχρονα, προβλήματα. Προφανώς, τα λεωφορεία που έπρεπε να έχει ο οργανισμός, το γνωρίζετε, έχουν πουληθεί για παλιοσίδερα. Δηλαδή έχουν πουληθεί λεωφορεία δώδεκα ετών έναντι οκτακοσίων και χιλίων ευρώ, πολλά λεωφορεία. Επί της ουσίας, βρήκαμε εκατόν πενήντα λεωφορεία να μπορούν να λειτουργήσουν, τα υπόλοιπα έπρεπε να συντηρηθούν. Αυτό είχε δημιουργήσει ένα πολύ μεγάλο έλλειμμα και στα λεωφορεία και στις κρίσιμες ειδικότητες που έπρεπε να υπάρχουν στον οργανισμό, σε οδηγούς δηλαδή και τεχνίτες, για να μπορούν να λειτουργήσουν.

Τι έχουμε κάνει; Το πρώτο και σημαντικό είναι ότι βρήκαμε χρήματα που δεν υπήρχαν, ούτε ένα ευρώ, ούτε στο ΕΣΠΑ, αλλά ούτε ως όφειλε ο οργανισμός στα αποθεματικά του, για την αγορά νέων λεωφορείων. Τις επόμενες μέρες ολοκληρώνεται η διαδικασία -υπάρχουν κάποιες γραφειοκρατικές διαδικασίες- από τη διαχειριστική αρχή για να μπορέσουμε να βγάλουμε τον διαγωνισμό. Ποια είναι η καινοτομία αυτού του διαγωνισμού; Είναι ότι τα λεωφορεία θα αγοραστούν και μέσα στην αγορά τους, στην προμήθειά τους, θα ανήκει η προμήθεια των ανταλλακτικών και η βαριά συντήρηση.

**ΠΡΟΕΔΡΕΥΩΝ (Νικήτας Κακλαμάνης):** Ωραία, τα υπόλοιπα στη δευτερολογία.

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, δεν μου απάντησε στην ερώτησή μου ο κύριος Υπουργός, γιατί -θα μου επιτρέψετε να το πω- τον κόψατε, τον σταματήσατε. H ερώτησή μου είναι τι θα κάνει από εδώ και πέρα το Υπουργείο και η διοίκηση του ΟΑΣΘ για να καλυτερεύσει τη μετακίνηση και μέχρις ότου προμηθευτούμε τα λεωφορεία αυτά για την πόλη.

Εγώ, όμως, θα μείνω και σε ένα άλλο σημείο.

Σαφώς, κύριε Υπουργέ, είναι ευθύνη σας -δεν αντιλέγω- να ψάξετε να βρείτε τις ευθύνες οι οποίες υπάρχουν για το ότι οδηγήθηκε ο ΟΑΣΘ εκεί που οδηγήθηκε. Και σαφώς και είναι ευθύνη σας να τους στείλετε στο δικαστήριο, αν και εφόσον έχουν υπεξαιρέσει οι άνθρωποι αυτοί χρήματα από τη θέση ευθύνης που κατείχαν.

Όμως ευθύνη σας επίσης, κύριε Υπουργέ, και ευθύνη της Κυβέρνησης είναι η καλυτέρευση της μετακίνησης του επιβατικού κοινού, το οποίο δεν φταίει σε τίποτα να ταλαιπωρείται όλα αυτά τα χρόνια. Υπάρχει μια ιδιομορφία στη Θεσσαλονίκη, κύριε Υπουργέ. Δεν είναι όπως είναι η Αθήνα. Η Αθήνα έχει μετρό, έχει τραμ, έχει και άλλα μέσα μεταφοράς. Η Θεσσαλονίκη του ενός και πλέον εκατομμυρίου κατοίκων μέσα στην πόλη, η Θεσσαλονίκη με τους πάνω από εκατό χιλιάδες φοιτητές, το μοναδικό μέσο μεταφοράς που έχει αυτή τη στιγμή είναι ο ΟΑΣΘ, δεν έχει τίποτα άλλο.

Και ας μην μπούμε στη λογική να χρησιμοποιήσουμε τα ταξί ως μέσο μεταφοράς. Εκεί που έχουμε βρεθεί, στην οικονομική κατάσταση την οποία βιώνει αυτή τη στιγμή ο ελληνικός λαός, δεν υπάρχει και πολύς κόσμος ο οποίος έχει τη δυνατότητα μετακίνησης με ταξί.

Παρακαλώ, κύριε Υπουργέ, θα επιμείνω στο σκέλος αυτό της ερώτησής μου, δηλαδή τι θα κάνετε, όσο είστε Κυβέρνηση, μέχρι τη στιγμή που θα προκηρυχθούν εκλογές, για την καλυτέρευση της μετακίνησης του επιβατικού κοινού στη Θεσσαλονίκη.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Σαρίδη, δεν υποστηρίζω ότι είμαι μάγος. Ούτε εγώ ούτε ο ΣΥΡΙΖΑ ούτε η διοίκηση του ΟΑΣΘ. Πραγματικά σάς λέω ότι καλύτερα να φτιάχναμε έναν νέο ΟΑΣΘ από την αρχή, από αυτόν που κληρονομήσαμε σε σχέση με τον ΟΑΣΘ. Ένα είναι αυτό.

Δεύτερον, γιατί η Θεσσαλονίκη δεν έχει μετρό; Έπρεπε να είχε τόσα χρόνια που ήταν κολλημένο το έργο. Και τώρα που τελειώνει ένας σταθμός υπάρχει η Αντιπολίτευση που μας κατηγορεί κιόλας γιατί είχε, λέει, μουσαμάδες στα εκδοτήρια των εισιτηρίων που είναι σε άλλο έργο. Γιατί δεν έχει μετρό; Γιατί δεν έχει τραμ; Ιστορικά γιατί δεν έχει τραμ η Θεσσαλονίκη; Ποιος ξήλωσε τις γραμμές του τραμ και έφτιαξε τον ΟΑΣΘ, για να είναι σε αυτό το χάλι; Γιατί δεν έχει προαστιακό, ενώ έχει σιδηρόδρομο;

Τα γνωρίζει αυτά πολύ καλά ο λαός της Θεσσαλονίκης.

Εμείς κατ’ αρχάς να πούμε ότι έχουμε προχωρήσει σε μια μερική αναδιοργάνωση -θα πάμε και σε ολιστική- του αστικού μεταφορικού έργου για τον εξής απλό λόγο: Θα έχετε διαπιστώσει και εσείς με τα μάτια σας ότι η συχνότητα των λεωφορείων στο κέντρο της πόλης είναι κάθε δύο λεπτά, είναι το ένα πίσω από το άλλο και με γνωστά προβλήματα στον κυκλοφοριακό φόρτο της πόλης.

Πρέπει να πάμε σε μια άλλη λογική. Η διοίκηση του ΟΑΣΘ, απ’ ό,τι γνωρίζω, αναζητά ακόμη και μεταχειρισμένα λεωφορεία. Ένα μέρος των ρουσφετιών που είχε κάνει η προπροηγούμενη Κυβέρνηση σε σχέση με τα ΚΤΕΛ, να αναλάβει ο ΟΑΣΘ και αστικές γραμμές, ακόμη και έξω από την Περιφερειακή Ενότητα Θεσσαλονίκης, επιστρέφουν στα ΚΤΕΛ της Θεσσαλονίκης. Από εκεί εξοικονομούμε σε πρώτη φάση δεκαοκτώ λεωφορεία και πενήντα επτά οδηγούς, ώστε να πυκνώσουν τα δρομολόγια στις περιοχές που δεν έχει ευθύνη ο ΟΑΣΘ να εξυπηρετεί.

Το δεύτερο που κάνουμε είναι να τελειώσουμε το μετρό επιτέλους, ώστε πολύ σύντομα -σε ενάμιση χρόνο περίπου- να δοθεί στη Θεσσαλονίκη από τον σιδηροδρομικό σταθμό μέχρι την Καλαμαριά και ξεκινάμε και τις πρόδρομες εργασίες για την επέκταση στη δυτική Θεσσαλονίκη.

Το τρίτο, που είναι το πιο σημαντικό από όλα, είναι ότι βρήκαμε χρήματα για να εκσυγχρονιστεί ο στόλος των λεωφορείων και να υπάρχουν ηλεκτροκίνητα λεωφορεία και φυσικό αέριο, για να μην υπάρχει το άλλο χάλι που βλέπουμε με τη ρύπανση λόγω των αστικών λεωφορείων μέσα στην πόλη.

Δεν μπορούμε να κάνουμε κάτι άλλο. Αν έχετε να προτείνετε κάτι, να το προτείνετε να το υιοθετήσουμε, δεν έχουμε κάποιον δογματισμό.

Άρα οι τρεις βασικές αρχές είναι σωστός και ολιστικός σχεδιασμός για την Περιφερειακή Ενότητα Θεσσαλονίκης, για το σύνολο και για την πόλη προφανώς. Ο δεύτερος είναι να εκσυγχρονίσουμε τον στόλο. Ο τρίτος είναι να πάρουμε -και πέρασε τροποποίηση νομοθετική- ανθρώπους σε κρίσιμες ειδικότητες για να μπορεί να λειτουργήσει σωστά ο οργανισμός. Γιατί αν σήμερα είχαμε χίλια λεωφορεία, δεν θα μπορούσαμε να τα λειτουργήσουμε, δεν θα είχαμε ούτε οδηγούς ούτε συντηρητές και τεχνίτες.

Αυτά είναι τα μελήματά μας και να τελειώσει προφανώς το μετρό για να μπορέσει να αναδιαρθρωθεί πλήρως και οριστικά το πρόβλημα των αστικών συγκοινωνιών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την ένατη με αριθμό 445/26-3-2019 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επικίνδυνη “στενωπός” στον Αποσελέμη, στο τμήμα Γούβες-Χερσόνησος».

Έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, έχω καταθέσει γραπτή ερώτηση για το θέμα, έχω πάρει γραπτή απάντηση, αλλά επειδή το θέμα αφορά, πιστεύω, ένα πολύ σημαντικό πρόβλημα, το οποίο έχει να κάνει με τη ζωή και την ασφάλεια των οδηγών και των επιβατών των αυτοκινήτων που θα διέρχονται από το συγκεκριμένο σημείο του ΒΟΑΚ που τώρα κατασκευάζεται, γι’ αυτό το φέρνω και με επίκαιρη, για να επισημάνω την ευθύνη που έχουμε για να μην παραδώσουμε το συγκεκριμένο τμήμα ως παγίδα για τη ζωή των διερχόμενων αυτοκινήτων. Κι εξηγούμαι.

Στο τμήμα Χερσόνησος - Γούβες που κατασκευάζεται τώρα, σε ένα σημείο έχει δύο τοιχία δεξιά και αριστερά, τα οποία έχουν κατασκευαστεί πρόχειρα και φυσικά χωρίς μελέτη, προκειμένου να συγκρατήσουν τα πρανή τα οποία είχαν καταρρεύσει σε προηγούμενο χρόνο. Είναι δηλαδή δύο προσωρινές κατασκευές, οι οποίες έγιναν για να αντιμετωπιστεί ένα συγκεκριμένο πρόβλημα πριν από πάρα πολλά χρόνια.

Δυστυχώς με τη μελέτη που έγινε και όπως με πληροφορεί ο Οργανισμός Ανάπτυξης Κρήτης, δεν είχε τροποποιηθεί το συγκεκριμένο σημείο, με αποτέλεσμα τώρα από δύο λωρίδες κυκλοφορίας με ΛΕΑ, στο συγκεκριμένο σημείο να είναι δύο λωρίδες μόνο χωρίς ΛΕΑ και μάλιστα, το πλάτος των λωρίδων να είναι μικρότερο, προκειμένου να χωρέσουν στο συγκεκριμένο σημείο. Έχουμε δηλαδή μια στενωπό, ενώ υπάρχει λεωφόρος κι ενώ ο κάθε κλάδος έχει χωριστή διέλευση. Πάρα πολύ σωστά η μελέτη στο υπόλοιπο κομμάτι έχει χωριστή διέλευση αριστερά και χωριστή διέλευση δεξιά, αλλά στο συγκεκριμένο σημείο έχουμε μια στενωπό, η οποία θα προκαλέσει θύματα.

Κι επειδή η επισήμανση αυτού του σημείου -και είστε τεχνικός- οφείλει να ληφθεί υπ’ όψιν και από το Υπουργείο και από τον ΒΟΑΚ και να τροποποιηθεί η μελέτη στο συγκεκριμένο σημείο, σας κάνω έκκληση -εάν σας έχουν δώσει τα ίδια στοιχεία με την γραπτή απάντηση, δεν θέλω απάντηση- για μια δική σας δέσμευση για να ερευνηθεί τώρα το θέμα που είναι ακόμα στην κατασκευή, προκειμένου να αφαιρεθούν αυτά τα δύο πρόχειρα παράνομα τοιχία, να γίνουν στη θέση τους όπως πρέπει και να είναι χωρίς στενωπό ο δρόμος.

**ΠΡΟΕΔΡΕΥΩΝ (Νικήτας Κακλαμάνης):** Ε, μην κάνουμε ανάλυση τώρα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Χρειάζεται ενίοτε και η ανάλυση.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός. Έχουμε Υπουργό μηχανικό γι’ αυτό το είπα. Αν είχαμε γιατρό, θα σας άφηνα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Κεγκέρογλου, θέλω να σας μιλήσω ειλικρινά.

Αυτά που έχουν γίνει με τις κατασκευές στο σύνολο της Κρήτης και ειδικά από τον Οργανισμό Ανάπτυξης Κρήτης, είναι κανείς να τραβάει τα μαλλιά του. Και αυτός είναι ο λόγος που -θυμάστε την παρέμβαση που κάναμε σε συνεννόηση με την περιφέρεια- δεν έχει πλέον ο Οργανισμός Ανάπτυξης Κρήτης την αρμοδιότητα της οδοποιίας. Αυτά θα είναι στους δήμους, την περιφέρεια και το Υπουργείο, όπως είναι σε όλη την υπόλοιπη Ελλάδα.

Τώρα, η ενημέρωση που έχω από τις υπηρεσίες είναι ότι το 2011 είχε εγκριθεί αυτό το τμήμα του δρόμου χωρίς ΛΕΑ. Η δική μου άποψη είναι ότι δεν είναι σωστό όλα τα τμήματα των αυτοκινητοδρόμων ή τα τεχνικά έργα που γίνονται στους αυτοκινητόδρομους να έχουν ΛΕΑ. Δεν υπάρχει λόγος, δηλαδή -και αυτή είναι και η διεθνής πρακτική- στις σήραγγες, στις γέφυρες και εκεί που δεν έχουμε έναν πολύ μεγάλο κυκλοφοριακό φόρτο να έχουμε ΛΕΑ. Δεν υπάρχει λόγος. Αυτή τη λογική χρησιμοποιήσαμε και στο τμήμα Λεύκτρο - Σπάρτη και σε άλλα κομμάτια που δεν έχουμε τόσο μεγάλη κίνηση.

Όμως, εγώ θα ήθελα να δεσμευτώ, επειδή το ζητήσατε, στην εξέταση τώρα στη δεύτερη φάση που είμαστε για τον διαγωνισμό του ΒΟΑΚ, να εξετάσουμε με ακρίβεια το συγκεκριμένο τμήμα του δρόμου, προκειμένου να δούμε τους κυκλοφοριακούς φόρτους και αν δικαιολογείται μέσα στα επόμενα δεκαπέντε, είκοσι χρόνια ότι θα έχουμε αύξηση του κυκλοφοριακού φόρτου, να κάνουμε τις απαραίτητες ενέργειες προκειμένου να αποκτήσει αυτό το τμήμα του αυτοκινητοδρόμου και ΛΕΑ. Θα σας τα δώσουμε, μάλιστα, αυτά τα στοιχεία στη δημοσιότητα. Αν δεν απαιτείται, όπως λένε οι υπηρεσίες του ΟΑΚ, θα μείνει ο δρόμος έτσι.

Η αιτιολόγηση για να μη γίνει ΛΕΑ στον συγκεκριμένο δρόμο είναι ότι ήταν πολύ πρόσφατα πολλά τεχνικά έργα που είχαν γίνει και δεν υπήρχε λόγος με τον κυκλοφοριακό φόρτο που υπήρχε, να γίνει η ΛΕΑ και στο συγκεκριμένο τμήμα.

Εγώ αποδέχομαι αυτό που λέτε και είναι δέσμευσή μας να το εξετάσουμε πολύ αναλυτικά.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και δύο συνοδοί εκπαιδευτικοί από το 1ο Γυμνάσιο από το ωραίο Μαρκόπουλο Αττικής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Κεγκέρογλου, έχετε τον λόγο. Φαντάζομαι σήμερα ότι μείνατε ικανοποιημένος από την απάντηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάθε άλλο!

**ΠΡΟΕΔΡΕΥΩΝ (Νικήτας Κακλαμάνης):** Όχι; Άκουσα ότι δεσμεύεται σ’ αυτό που ζητήσατε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ως τεχνικός ο κ. Σπίρτζης έπρεπε να γνωρίζει το θέμα καλά. Αν πείτε εάν πρέπει ο Υπουργός να είναι και τεχνικός, θα σας έλεγα «όχι βεβαίως», αλλά εν προκειμένω είναι. Άρα δεν νοείται να κάνει τεχνικά λάθη.

Το πρώτο τεχνικό λάθος είναι -και δεν μιλώ πολιτικά, δεν το βάζω σε πολιτική αντιπαράθεση- ότι δεν πρόκειται ούτε για τούνελ ούτε για γέφυρα. Είναι ένας δρόμος χωρίς τούνελ, χωρίς γέφυρα και στο συγκεκριμένο σημείο στενεύει για πενήντα μέτρα, όχι για μεγάλο διάστημα. Τώρα μου είπε για έναν δρόμο με κάμποσα χιλιόμετρα στην Πελοπόννησο.

Είναι αυτή δικαιολογία, κύριε Υπουργέ; Όχι. Είναι πενήντα μέτρα. Υπάρχουν δύο παράνομα τοιχία δεξιά και αριστερά, τα οποία αυτή η μελέτη εδώ τα θεώρησε ως δεδομένα και νόμιμα ενώ δεν είναι. Ήταν προσωρινά, μόνο για να συγκρατήσουν την κατάρρευση. Φτιάχνουμε ένα στολίδι εκεί, έναν δρόμο, οποίος πραγματικά είναι πάρα πολύ καλός και σύγχρονος γιατί έχει όλες τις σύγχρονες προδιαγραφές -από το οδόστρωμα μέχρι το διαχωριστικό, το «New Jersey», κ.λπ.- και έχει μία κακοτεχνία, η οποία οφείλεται στην αδικαιολόγητα κακή πρόβλεψη της μελέτης.

Πρέπει να αντιμετωπιστεί. Είναι ελάχιστο το κόστος. Ελάχιστο! Μιλάμε για κάποιες δεκάδες χιλιάδες ευρώ! Δηλαδή, αν υπολογίσω εγώ με τις δικές μου γνώσεις, είναι περίπου 50.000 ευρώ. Το έργο είναι 45 εκατομμυρίων ευρώ και μιλάμε για 50.000 ευρώ! Θα θρηνήσουμε θύματα, διότι ο δρόμος αυτός οδηγεί στην ανατολική Κρήτη και στο νέο αεροδρόμιο, το οποίο είναι υπό συμβασιοποίηση και έχει αυξημένο φόρτο ούτως ή άλλως σε σχέση με αυτόν που υπολόγισε η μελέτη το 2010. Αυτό είναι δεδομένο.

Άρα εγώ ζητώ, πριν τελειώσει η εργολαβία, πριν τελειώσει το έργο που τώρα κατασκευάζεται, να το δείτε όπως είπατε και να επέμβετε. Αν βάζετε την υπογραφή σας ότι υπάρχει ασφάλεια, την προσωπική σας υπογραφή, εντάξει. Αλλιώς θα τα μπουζουριάζω όλα και θα τα στέλνω στη δικαιοσύνη για ό,τι ατυχήματα γίνονται εκεί. Θα γράφει επάνω «Χρήστος Σπίρτζης», «Βασίλης Κεγκέρογλου», «Βαρδάκης», «Συντυχάκης». Αναφέρομαι στους συναδέλφους που είναι εδώ.

Ναι, εμείς οι πολιτικοί από εδώ πρέπει να πάρουμε κάποια απόφαση να την υλοποιήσουν οι τεχνικοί. Φτιάξτε σωστά τον δρόμο! Απλά είναι τα πράγματα, κύριε Υπουργέ.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Βασίλη, δεν είναι έτσι ακριβώς. Το ότι δεν υπάρχει ΛΕΑ σε ένα τμήμα του αυτοκινητόδρομου, δεν σημαίνει ότι ο δρόμος είναι επικίνδυνος. Υπάρχουν πολλά τμήματα των αυτοκινητοδρόμων που δεν έχουν ΛΕΑ. Και γιατί δεν επικοινωνούν; Να το εξηγήσουμε. Γιατί εκεί που δεν υπάρχει ΛΕΑ, δεν σημαίνει ότι έχει στένωση. Εκεί που υπάρχει ΛΕΑ, να το πω διαφορετικά, δεν πρέπει να μετακινούμαστε. Άλλη στιγμή θα πρέπει να αλλάξει…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και οι λωρίδες είναι πιο στενές.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** …και στην Κρήτη -παρ’ ότι καταλαβαίνω ότι είναι δύσκολο αυτό- αλλά δεν στενεύει ο δρόμος, που είναι το τμήμα να μετακινούμαστε.

Το δεύτερο είναι ότι εδώ έχω φωτογραφίες από το έργο «Γούρνες - Χερσόνησος», και δείχνουν το πρώτο τμήμα εδώ πέρα στα Σταυριανά, που δεν έχει ΛΕΑ λόγω της παλιάς γέφυρας που υπήρχε εκεί και έπρεπε να κατασκευαστεί και άρα να αυξηθεί πάρα πολύ το κόστος του αυτοκινητοδρόμου.

Το δεύτερο τμήμα, που έχουμε μεγαλύτερη κίνηση, έχει ΛΕΑ. Σε αυτό που λες, εδώ έχουμε γέφυρα, επομένως δεν υπάρχει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι όμως σε εκκρεμότητα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όμως, να πούμε και μερικά ευχάριστα. Είναι ένας πολύ καλός αυτοκινητόδρομος και, όπως και οι άλλοι που ήταν σε εκκρεμότητα, την Τρίτη δίνεται στην κυκλοφορία για να τον χρησιμοποιούν -επιτέλους- οι πολίτες του Ηρακλείου και, προφανώς, θα είσαι καλεσμένος στα εγκαίνια όταν κατέβει ο Πρωθυπουργός για να τα εγκαινιάσει.

**ΠΡΟΕΔΡΕΥΩΝ (Νικήτας Κακλαμάνης):** Για να κάνω και εγώ ένα σχόλιο έξω από την Κρήτη. Το αίτημα ήταν -και κατ’ αρχάς το αποδεχθήκατε- εάν όντως και το κόστος είναι 50.000 ή 60.000 ευρώ, γιατί να μη γίνει να τελειώνουμε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, εάν ήταν αυτό το κόστος φαντάζομαι ότι και ο ΟΑΚ θα το έχει κάνει ήδη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μη φαντάζεστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Να το εξετάσουμε. Και να μη λέμε λόγια έτσι σε σχέση με τους προϋπολογισμούς των έργων τώρα.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη δέκατη με αριθμό 448/26-3-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη και υποψήφιου Περιφερειάρχη -είδες τώρα πώς κάνω σπέκουλα, έτσι;- προς τον Υπουργό Υποδομών και Μεταφορών, με θέμα: «Άμεση αποκατάσταση των ζημιών που προκλήθηκαν στον Νομό Χανίων από τις καταστροφικές πλημμύρες, αποζημίωση του συνόλου των πληγέντων».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ**: Ευχαριστώ, κύριε Πρόεδρε.

Κύριε Υπουργέ, Χανιά και Ρέθυμνο οι κάτοικοι ακόμα μετρούν τις πληγές τους, ειδικά στα Χανιά, από τις πρόσφατες πλημμύρες που φυσικά ήταν ανυπολόγιστες οι καταστροφές και με πέντε νεκρούς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ήταν ένας νεκρός.

**ΕΜΜΑΝΟΥΗΛ ΣΥΝΤΥΧΑΚΗΣ**: Η κατάσταση στις περισσότερες περιοχές του νομού παραμένει κακή έως κάκιστη.

Στην Κρήτη ήταν πέντε νεκροί. Είδατε δεν είστε ούτε πληροφορημένος για το πόσους νεκρούς είχε η Κρήτη. Ήταν πέντε: ένας στα Χανιά, τέσσερις στο Ηράκλειο.

Ο κρατικός μηχανισμός, λοιπόν, χωρίς υπερβολή, σε δήμους και περιφέρειες είναι ανύπαρκτος. Σπίτια, γειτονιές σε χωριά είναι ακόμα χωρίς νερό, χωρίς ρεύμα, χωρίς τηλέφωνο. Το επαρχιακό δίκτυο, όπως και το αγροτικό δίκτυο, παραμένει κλειστό, σε πάρα πολλές περιπτώσεις είναι απροσπέλαστο.

Και επειδή ήδη μπήκαμε στην αντιπυρική περίοδο, μας λέγανε στις διάφορες πυροσβεστικές υπηρεσίες ότι υπάρχει πρόβλημα με τα πυροσβεστικά οχήματα να έχουν πρόσβαση στις διάφορες περιοχές που έχουν πληγεί. Η γέφυρα του Κερίτη έχει γίνει το «γιοφύρι της Άρτας». Ακόμα και ο ΒΟΑΚ είναι σε επικίνδυνη κατάσταση. Οι κατολισθήσεις είναι συνεχόμενες.

Όμως, οι καταστροφές δεν έχουν τελειωμό, κύριε Υπουργέ. Τα ίδια φαινόμενα πριν από πέντε μέρες είχαμε και στους Νομούς Ηρακλείου και Λασιθίου, Δήμους Βιάννου, Οροπεδίου, Ιεράπετρας, Σητείας και Φαιστού. Με κλιμάκια του ΚΚΕ, εμένα προσωπικά και πολλών υποψηφίων δημάρχων στην περιοχή είδαμε μία κατάσταση πραγματικά απερίγραπτη.

Στα Πηγαδάκια, στον Δήμο Φαιστού, είναι η τέταρτη ή πέμπτη φορά που πλημμυρίζουν. Ο δρόμος προς τους Καλούς Λιμένες είναι εντελώς κατεστραμμένος. Κανένας, μα κανένας, δεν δίνει καμμία σημασία.

Στην Άνω Βιάννο υπάρχουν σοβαρά προβλήματα με τη διαχείριση των ομβρίων υδάτων, με την υπερχείλιση των ρεμάτων, την κακή κατάσταση των φρεατίων, με το συνολικό χωροταξικό σχέδιο εντός του οικισμού ειδικά στις περιοχές δημαρχείου, δημοτικού σχολείου και κέντρου υγείας. Ρέματα υπερχείλισαν στην Άρβη και στην Ψαρή Φοράδα. Ο Αναποδάρης ποταμός κυριολεκτικά κατάπιε την ιρλανδική διάβαση του Άη-Γιάννη κόβοντας τον δήμο τα δύο.

Στον Μύρτο η γέφυρα εκατόν τριάντα ετών είναι υπό κατάρρευση. Στον Μακρύ Γιαλό η κατάσταση είναι αντίστοιχη, μπαζωμένα ρέματα, κατεστραμμένα σπίτια, περιουσίες, απίστευτες παρανομίες και μάλιστα νομιμοποιημένες με την ανοχή και την εγκληματική συνέργεια όλων των κυβερνήσεων. Δεν ξέρω αν γνωρίζετε ότι ο Μακρύς Γιαλός είναι διχοτομημένη πόλη. Η μισή πόλη ανήκει στη Σητεία και η άλλη μισή πόλη ανήκει στην Ιεράπετρα.

Είναι πρωτοφανές γεγονός αυτό και κανένας δεν αναλαμβάνει την ευθύνη για το ποιος θα αποκαταστήσει τις επιμέρους ζημιές σε μία πόλη που είναι διχοτομημένη. Επίσης, ο ποταμός στον Μαγουλά. Ξεκίνησε εκεί στον Μακρύ Γιαλό με απίστευτες παρανομίες, με ανοχή όλων των κυβερνήσεων, δημάρχων, της περιφέρειας κ.λπ. …

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** …θερμοκήπια, σπίτια πλημμυρισμένα, αυτοκίνητα…

**ΠΡΟΕΔΡΕΥΩΝ (Νικήτας Κακλαμάνης):** Τα είδαμε και στην τηλεόραση. Όχι τόσο αναλυτική περιγραφή. Την ερώτηση πείτε.

**ΕΜΜΑΝΟΥΗΛ ΣΥΝΤΥΧΑΚΗΣ:** Προσέξτε. Η ερώτηση για τις καταστροφές στα Χανιά αναβλήθηκε δύο φορές, παράλληλα προέκυψε και για την ανατολική Κρήτη και αντιλαμβάνεστε ότι όλα αυτά πρέπει να τεθούν υπ’ όψιν του Υπουργού, έτσι ώστε να δώσει μία συνολική απάντηση.

Σας ρωτάμε φυσικά και για τους παραγωγούς που έχουν καταστραφεί και είναι ένα ζήτημα αν θα αποζημιωθούν από τον ΕΛΓΑ. Ο ΕΛΓΑ πλέον δεν αποζημιώνει. Έχουν φύγει όλοι, έχουν σταματήσει να πληρώνουν και τίθεται ένα σοβαρό ζήτημα τι θα γίνει.

**ΠΡΟΕΔΡΕΥΩΝ (Νικήτας Κακλαμάνης):** Ο ΕΛΓΑ δεν είναι θέμα του κ. Σπίρτζη.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας ερωτάμε, λοιπόν, τι μέτρα θα πάρετε προκειμένου να αποκατασταθούν στο σύνολό τους οι ζημιές, να επισπευθούν οι διαδικασίες της τοποθέτησης της στρατιωτικής γέφυρας στον Κερίτη επιτέλους. Είναι αδικαιολόγητη η καθυστέρηση μέχρι σήμερα και νομίζω ότι πρέπει να γίνει επίσπευση για μελέτη, χρηματοδότηση, κατασκευή με ευθύνη του κράτους για νέα γέφυρα στη συγκεκριμένη περιοχή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, δεν έχετε άλλον χρόνο. Στη δευτερολογία σας τα υπόλοιπα.

**ΕΜΜΑΝΟΥΗΛ ΣΥΝΤΥΧΑΚΗΣ:** Οι κάτοικοι, οι αγροτοκτηνοτρόφοι, οι κατοικίες θα πρέπει να αποζημιωθούν…

**ΠΡΟΕΔΡΕΥΩΝ (Νικήτας Κακλαμάνης):** Ωραία, τα ερωτάτε στην ερώτηση σας. Θα απαντήσει, περιμένετε!

**ΕΜΜΑΝΟΥΗΛ ΣΥΝΤΥΧΑΚΗΣ:** Το κυριότερο να πω και να κλείσω, κύριε Πρόεδρε. Επιτρέψτε μου! Σε άλλους δώσατε πέντε και έξι λεπτά. Είναι η τελευταία ερώτηση, αφήστε με σας παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Σας έχω δώσει ήδη πέντε. Από δύο λεπτά, σας έδωσα πέντε.

**ΕΜΜΑΝΟΥΗΛ ΣΥΝΤΥΧΑΚΗΣ:** Στα τέσσερα λεπτά με διακόψατε.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Τέλος, να γίνουν όλα τα αναγκαία αντιπλημμυρικά έργα, τα έργα διάνοιξης, εμβάθυνσης των ποταμών, διευθέτησης των χειμάρρων, αντιδιαβρωτικά έργα που να καλύπτουν το σύνολο των αναγκών, για να μη θρηνούσαμε ξανά θύματα.

Αυτό ήταν, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, to the point, παρακαλώ! Επί των σημείων.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Συντυχάκη και αγαπητέ συνάδελφε, γνωρίζετε ότι κατέβηκα στις πλημμύρες Φεβρουαρίου από την πρώτη στιγμή. Οι πέντε νεκροί που λέτε, περιλαμβάνονται και σε άλλες πλημμύρες, νωρίτερα. Στα φαινόμενα όταν κατέβηκα εγώ, που έγινε η μεγάλη καταστροφή ιδιαίτερα στα Χανιά και στο Ρέθυμνο, υπήρχε ένας νεκρός πολίτης, δυστυχώς.

Γνωρίζετε ότι σε πάρα πολλές οικοδομές από αυτές που καταστράφηκαν συνδράμαμε με κλιμάκια του Υπουργείου Υποδομών, στους δήμους και στην περιφέρεια, προκειμένου να γίνουν γρήγορα οι καταγραφές, να δοθούν κάποιες πρώτες λύσεις. Και, βέβαια, να προχωρήσουμε στη μόνιμη αποκατάσταση αυτών των επιπτώσεων και όχι να γίνουν πάλι στους συγκεκριμένους νόμους μπαλώματα και να έχουμε τα ίδια φαινόμενα αν υπάρξουν ξανά μεγάλα ή έντονα καιρικά φαινόμενα.

Να πω ότι, πραγματικά, έχω μείνει έκπληκτος -το είπα και πριν- από τον τρόπο που συγκεκριμένοι φορείς και οργανισμοί στην Κρήτη χειρίζονται τις υποδομές τους. Παντού υπήρχε παραβατική συμπεριφορά ή μία, αν θέλετε, όχι κανονική συμπεριφορά στις υποδομές σε σχέση με τη συντήρηση.

Όμως, στην Κρήτη είναι πέρα από τη λογική. Δηλαδή, βλέπεις και πράγματα που μπορεί να μην είχες φανταστεί σε σχέση με τις στρεβλώσεις που συναντάς εκεί. Αν θέλετε θα είμαι πιο συγκεκριμένος στη δευτερομιλία μου.

Αυτό που έχει προβλεφθεί είναι συνολικά 92 εκατομμύρια ευρώ από τεχνικά δελτία που συντάχθηκαν από τους δήμους, την περιφέρεια και με τη βοήθεια του Υπουργείου Υποδομών. Για μεγάλο τμήμα των υποδομών στις οποίες οι δήμοι δεν μπορούν να αντεπεξέλθουν και να κάνουν γρήγορα αυτά τα έργα, θα γίνουν με προγραμματικές με το Υπουργείο Υποδομών. Τον πίνακα και τον οριστικό κατάλογο μπορούμε να σας τον δώσουμε σε μία εβδομάδα περίπου.

Έχω τον πίνακα για να μην καθυστερούμε. Σχετικά με την απάντηση έχει δημοσιευτεί κιόλας δελτίου Τύπου, για το ποια είναι η κατανομή στους δήμους και στην περιφέρεια. Η περιφέρεια ήδη έχει πάρει 17,5 εκατομμύρια ευρώ. Οι δήμοι θα πάρουν τα υπόλοιπα, και 15 εκατομμύρια θα διοχετευθούν στο να αποκατασταθούν τμήματα του ΒΟΑΚ και όχι με λύσεις πρόχειρες, γιατί εκεί είχαμε φροντίσει να έχουμε ώριμες μελέτες στα σημεία αυτά, προκειμένου να μην ξαναέχουμε τέτοια φαινόμενα.

Η πρώτη προτεραιότητα που έχουμε, είναι να τελειώσουμε το τμήμα στα μεγάλα χωράφια, για να μην έχουν πρόβλημα προσβασιμότητας τα Χανιά.

Πιο συγκεκριμένα ας πάμε στη γέφυρα του Κερίτη. Εκεί αυτό που έγινε είναι, πραγματικά, έγκλημα και για το μνημείο αλλά και για τον τρόπο που έπεσε το μνημείο. Και μη λέτε ότι έχουμε καθυστερήσει, γιατί είναι ιδιαίτερο το σημείο. Χθες είχαμε συνάντηση με το Υπουργείο Πολιτισμού. Πιστεύω ότι θα σπάσουμε και το ρεκόρ της αποκατάστασης της γέφυρας της Πλάκας στην Πάτρα. Θα γίνει προγραμματική μεταξύ του Δήμου, του Υπουργείου Υποδομών, της Περιφέρειας, του Υπουργείου Πολιτισμού, του Υπουργείου Οικονομίας, όπως έγινε και στη γέφυρα της Πλάκας και τοπικών φορέων του πανεπιστημίου, προκειμένου να αποκατασταθεί η γέφυρα του Κερίτη όπως ακριβώς ήταν, για να εξυπηρετήσει την περιοχή.

Μετά από συνάντηση που είχαμε με μία ομάδα κατοίκων και τον Δήμαρχο Πλατανιά, θα δημοπρατήσουμε και μία μελέτη για να υπάρχει μία νέα γέφυρα στο μέλλον και να μείνει η γέφυρα του Κερίτη μίας κατεύθυνσης, ώστε να χρησιμοποιούμε και τα μνημεία μας με έναν άλλον τρόπο, από αυτόν που έχουμε συνηθίσει μέχρι σήμερα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα επαναλάβω ότι οι νεκροί στην Κρήτη ήταν πέντε, ένας αγροτοκτηνοτρόφος στα Χανιά και τέσσερις στο Ηράκλειο που επέβαιναν σε ένα αμάξι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ήταν τέσσερις στο Ηράκλειο, στα μέσα Φεβρουαρίου, και ένας στα Χανιά. Μη με τρελάνετε τώρα, ένας ήταν στα Χανιά.

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε διάλογο παρακαλώ. Αυτό είπε και ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Εγώ δεν διαχωρίζω τον έναν από τους τέσσερις, αν ο ένας είναι στα Χανιά κι οι τέσσερις είναι στο Ηράκλειο. Τοποθετούμαι συνολικά για την Κρήτη, διότι ήταν αλλεπάλληλες οι καταστροφές και δεν μπορώ να το διαχωρίσω. Γι’ αυτό είχαμε και τον διάλογο με τον Πρόεδρο προηγουμένως. Είναι πάρα πολλά τα ζητήματα.

Εσείς περιοριστήκατε σε ένα πολύ συγκεκριμένο μέρος. Το ότι κηρύσσονται σε κατάσταση εκτάκτου ανάγκης από μόνο του δεν λέει και πολλά. Είναι σημαντικό, βέβαια, αλλά από μόνο του δεν λέει και πολλά. Και το λέω, διότι σε ελάχιστα σημεία των καταστροφών έχουν γίνει αυτοψίες και καταγραφή. Είναι τόσος ο όγκος το μέγεθος της καταστροφής, που μόνο σε ελάχιστες περιοχές έχουν καταγραφεί και μπορώ να σας πω και πολύ συγκεκριμένα. Αυτά που εσείς και η περιφέρεια εξαγγέλλετε, είναι, πραγματικά, ελάχιστα έως τίποτα θα έλεγα. Δηλαδή όποιος γνωρίζει καλά το εύρος των καταστροφών θα γελάει, ειλικρινά σας μιλάω.

Στον Δήμο Πλατανιά δίνετε 33 εκατομμύρια; Πέστε μου ποιο είναι το εύρος των καταστροφών από την πρώτη-πρώτη εκτίμηση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τόσο είναι!

**ΕΜΜΑΝΟΥΗΛ ΣΥΝΤΥΧΑΚΗΣ:** Κοντά στα 100 εκατομμύρια είναι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ε, όχι!

**ΕΜΜΑΝΟΥΗΛ ΣΥΝΤΥΧΑΚΗΣ:** Άρχισαν μετά και το κατέβαζαν στα 80 και στα 60, οι πραγματικές όμως καταστροφές στο σύνολό τους για τη συνολική τους αποκατάσταση και για την ασφάλεια της περιοχής οδικά δίκτυα, γέφυρες κ.λπ., να μη σας πω ότι μπορεί να υπερβαίνει και τα 100 εκατομμύρια. Στον Δήμο Κισσάμου πόσα δίνετε; Δίνετε 9 εκατομμύρια. Οι εκτιμήσεις του δήμου πόσα είναι; Είναι 20 με 30 εκατομμύρια. Στον Δήμο Χανίων πόσα δίνετε; Δίνετε 3 εκατομμύρια. Ποια είναι η απόφαση του δήμου, η εκτίμηση που κάνει για τις ζημιές; Είναι 17,5 εκατομμύρια. Μα ήδη η περιφέρεια, από τις πρώτες της εκτιμήσεις, μιλάει για 200 εκατομμύρια ζημιά, χωρίς να περιλαμβάνονται οι καταστροφές στην ανατολική Κρήτη, που και γι’ αυτό δεν είπατε απολύτως τίποτα. Τίποτα κουβέντα για την ανατολική Κρήτη. Γιατί;

Ποιος, λοιπόν, ευθύνεται για αυτή την κατάσταση; Κατά την άποψή μας ευθύνονται οι κυβερνήσεις συνολικά και η σημερινή, οι δήμαρχοι, οι περιφερειάρχες και είναι λάθος να το διαχωρίζετε λέγοντας: «Δεν έχω εγώ την ευθύνη, την έχει ο περιφερειάρχης, την έχουν οι δήμαρχοι» ή αντίστροφα ο περιφερειάρχης και οι δήμαρχοι «Όχι εμείς τι να κάνουμε; Την ευθύνη την έχει η Κυβέρνηση» και ο ένας πετάει το μπαλάκι στον άλλο.

Είναι διυπουργικό το ζήτημα, έπρεπε να είχατε κάτσει να το δείτε, να βάλετε μπροστά δήμους και περιφέρειες και να κάτσετε να σχεδιάσετε. Ποτέ δεν σχεδιάστηκε κανένα μέτρο πολιτικής προστασίας όχι στην Κρήτη αλλά ούτε και συνολικά. Δεν χρηματοδοτήσατε ποτέ έργα με κριτήριο την αντιπλημμυρική, αντιπυρική και αντισεισμική θωράκιση της χώρας. Αυτή είναι η πραγματικότητα.

Πολλές από τις καταστροφές, κατά την άποψή μας, θα μπορούσαν να είχαν αποφευχθεί με έγκαιρη πρόληψη και μέτρα πολιτικής προστασίας. Πρέπει να αφήσετε κατά μέρους τις ψευτιές περί «κλιματικής αλλαγής». Είναι πολύ επικίνδυνες οι θεωρίες αυτές. Και παλιότερα υπήρχαν έντονα καιρικά φαινόμενα αλλά δεν συνέβαινε το χάλι που συνέβη τώρα.

Κι ενώ γνωρίζατε τον επικίνδυνο χαρακτήρα των έργων αντιπλημμυρικής προστασίας, δίνατε προτεραιότητα σε έργα και υποδομές που έχουν να κάνουν με το μεγάλο κεφάλαιο. Μάλιστα μία μέρα πριν γίνουν οι καταστροφές στα Χανιά, φωτογραφηθήκατε με όλο το πολιτικό και οικονομικό κατεστημένο της Κρήτης για το αεροδρόμιο του Καστελίου, ωσάν να είναι το υπ’ αριθμόν ένα ζήτημα που θα λύσει τα προβλήματα της Κρήτης! Και θα καταστρέψετε και το περιβάλλον στην περιοχή συν τοις άλλοις.

Τέλος, να πω το εξής. Εδώ πριν από δύο χρόνια, κύριε Σπίρτζη, στον κ. Σκουρλέτη, Υπουργό Εσωτερικών, είχαμε υπενθυμίσει τη μελέτη, το σχέδιο διαχείρισης κινδύνων πλημμύρας για τη λεκάνη απορροής ποταμών όλου του υδατικού διαμερίσματος της Κρήτης. Ήταν του Υπουργείου Περιβάλλοντος και Ενέργειας αυτή η μελέτη, που επισήμανε τους κινδύνους και τα προβλήματα που θα έχει όλη η Κρήτη από τα έντονα πλημμυρικά φαινόμενα, όπερ και εγένετο. Δηλαδή επισήμανε τα ίδια προβλήματα, που σήμερα υπέστη η Κρήτη σε όλη της την έκταση.

Να, λοιπόν, που οι ευθύνες είναι εγκληματικές δικές σας. Βάζετε μπροστά το κόστος-όφελος, αυτό που βάζουν και το μεγάλο κεφάλαιο και οι μεγάλοι επιχειρηματικοί όμιλοι και όχι τις ανάγκες του λαού. Επιτέλους εδώ και τώρα επισπεύστε τις διαδικασίες, να λυθούν τα όποια προβλήματα μπορούν να λυθούν άμεσα, με βάση τις προτάσεις που σας κάναμε στην πρώτη τοποθέτηση και δεύτερον, χρηματοδοτείστε αδρά, έτσι ώστε να υπάρχουν σύγχρονες και ασφαλείς υποδομές σε ολόκληρη την Κρήτη. Αυτό είναι το βασικό αίτημα.

Να αποζημιωθούν οι αγρότες και οι κάτοικοι των περιοχών. Καταστράφηκαν επιχειρήσεις, σπίτια. Πάρτε θέση γι’ αυτά τα ζητήματα. Λέτε για τον Κερίτη. Ακόμα λέτε ότι θα πάτε τη στρατιωτική γέφυρα στον Κερίτη –ακόμα δεν την έχετε πάει- και μάλιστα ανέλαβαν οι ίδιοι οι κάτοικοι, να φτιάξουν έναν αυτοσχέδιο δρόμο να περνάνε κι εκεί τους πήγατε αστυνομικό για να μην περνάνε. Είναι ένας δρόμος που περνάνε καθημερινά δύο χιλιάδες αμάξια για να πάνε στη δουλειά τους, στα σχολεία, και μέχρι σήμερα δεν έχει γίνει κάτι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Συμφωνείς με αυτό;

**ΕΜΜΑΝΟΥΗΛ ΣΥΝΤΥΧΑΚΗΣ:** Αν με ρωτάτε αν συμφωνώ με αυτόν τον αυτοσχέδιο δρόμο, προφανώς έχει την επικινδυνότητά του. Οφείλατε, όμως, εσείς να το έχετε αντιμετωπίσει.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ πολύ, κλείστε!

Κάνω και μια παραίνεση, ας είμαστε μόνο δύο μέσα! Δεν μπορεί την ύλη που είναι για επίκαιρη επερώτηση, να θέλει κάποιος να την συμπεριλάβει σε επίκαιρη ερώτηση. Εντάξει είναι η τελευταία ερώτηση, ήταν πολύ σοβαρό το θέμα, αλλά παρακαλώ και τα κόμματα, αφού έχουν το εργαλείο της επερώτησης, να το χρησιμοποιούν.

Κύριε Υπουργέ, δύο είναι τα κυρίαρχα αιτήματα για τη χρηματοδότηση και για το σύνολο. Απαντήστε τα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Συντυχάκη, επειδή ανήκετε στο ΚΚΕ, εγώ σας αισθάνομαι πάρα πολύ κοντά. Άρα θα σου πω, σύντροφε Μανώλη, είναι πολύ καλό…

**ΠΡΟΕΔΡΕΥΩΝ (Νικήτας Κακλαμάνης):** Όσοι δεν είμαστε στο ΚΚΕ ή στον ΣΥΡΙΖΑ, δεν μπορούμε να καταλάβουμε τις φυσικές καταστροφές;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι, είναι άλλη η οπτική του ΚΚΕ και θα την εξηγήσω.

**ΠΡΟΕΔΡΕΥΩΝ (Νικήτας Κακλαμάνης):** Α, είναι άλλη η οπτική. Δηλαδή εγώ το βλέπω με άλλο μάτι το γκρέμισμα μιας γέφυρας κι εσείς με άλλο! Μην τρελαθούμε τώρα!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τώρα Θα το εξηγήσω.

Είναι προφανές ότι είναι πολύ λογικό, να εντοπίζουμε πάντα τα προβλήματα, να κάνουμε και ανάλυση γι’ αυτά. Εκεί που είχε πάντα πρόβλημα το ΚΚΕ, ήταν στο διά ταύτα στο τέλος. Και αυτό το διά ταύτα που απάντησε σήμερα, δίνει άλλοθι στο λαϊκισμό, δίνει άλλοθι στο να έχουμε φαινόμενα σαν κι αυτά που περιέγραψες. Δηλαδή, προφανώς, έχουν διαχρονικά ευθύνες οι δήμαρχοι, οι περιφερειάρχες, οι κυβερνήσεις για τον ελλιπή αντιπλημμυρικό σχεδιασμό και την αντιπλημμυρική θωράκιση της χώρας και όχι μόνο.

Να σου κάνω εγώ μία ερώτηση. Κατ’ αρχάς ευχαριστώ για τα καλά σου λόγια, γιατί αυτή η Κυβέρνηση μετά από πάρα πολλά χρόνια τελείωσε τις μελέτες πριν λίγο καιρό -όχι όλες, θα ολοκληρωθούν και οι υπόλοιπες από το Υπουργείο Περιβάλλοντος και Χωροταξίας- των σχεδίων λεκανών κινδύνου πλημμύρας και όλες τις υπόλοιπες μελέτες, που είναι προαπαιτούμενο για να έχουμε έναν σοβαρό αντιπλημμυρικό σχεδιασμό.

Μπαίνει, όμως, το εξής θέμα. Αν είχαμε έναν δήμαρχο του ΚΚΕ στην Κρήτη –μια που μιλάμε για τη συγκεκριμένη περιοχή- στα Χανιά ή στο Ρέθυμνο, θα οριοθετούσε τα ρέματα;

Εκεί που έχουμε δημάρχους του ΚΚΕ, οριοθετούν τα ρέματα; Και υπάρχει και χρηματοδότηση. Θα σας πω μετά τη συνεδρίαση και συγκεκριμένα παραδείγματα. Η απάντηση είναι όχι, διότι δεν θα κλείνουμε τα μάτια, στο ότι συγκεκριμένοι πολίτες έχουν καταπατήσει ρέματα, έχουν κλείσει ρέματα. Δεν θέλουν να γίνει –όχι όλοι- οριοθέτηση.

Ή πηγαίνουμε σε πράξεις σαν και αυτή που είπατε. Πήγαν κάποιοι, λέει, ένα βράδυ –λες και είναι το κρυφό σχολειό εκεί, το ήξερε όλος ο κόσμος- και έβαλαν κάποιους σωλήνες απ’ ό,τι κατάλαβα και έκαναν ένα πρόχειρο πέρασμα. Έβρεξε σε αυτό το διάστημα και τα πήρε όλα. Άρα εάν ήταν ένας άνθρωπος, θα θρηνούσαμε και άλλο θύμα και άλλον νεκρό.

Έπεσε η γέφυρα του Κερίτη. Από τι έπεσε, κύριε Συντυχάκη, η γέφυρα του Κερίτη; Ποιος έκανε εκτροπή του ποταμού εκεί; Ποιος πήγε και έριξε μπετόν χωρίς μελέτη, χωρίς μηχανικό, χωρίς οτιδήποτε; Έπεσε η γέφυρα του Πλατανιά. Ποιος πήγε και μπάζωσε το ρέμα και επίσης έκανε εκτροπή; Εγώ όταν πήγα, νόμιζα ότι το σπίτι που ήταν εκεί ήταν αυθαίρετο, αλλά το σπίτι προϋπήρχε του δρόμου. Άλλος έκλεισε το ρέμα από την απέναντι μεριά. Και ήταν πολίτες που τα έκλεισαν και ήταν και δήμοι που στο παρελθόν τα έκλεισαν, γιατί έκαναν άλλες υποδομές.

Αυτό που θέλω να πω με δύο λόγια, είναι ότι πρέπει να αλλάξει η νοοτροπία μας σαν κοινωνία στο συγκεκριμένο θέμα. Προφανώς πρέπει να υπάρχει ολιστικός σχεδιασμός για την αντιπλημμυρική προστασία. Κάνουμε πάρα πολλά για να υπάρχει και στην Αθήνα και στη Θεσσαλονίκη. Αυτά τα μεγάλα έργα αντιπλημμυρικής προστασίας που έχουν προγραμματιστεί, είναι περίπου 500.000.000 από το Υπουργείο. Και απ’ ό,τι γνωρίζω και στην Περιφέρεια Κρήτης αλλά και σε πολλές περιφέρειες, οι άνθρωποι καταβάλλουν προσπάθεια για να διευθετηθούν τα ρέματα και να έχουμε σοβαρή αντιπλημμυρική προστασία.

Δεν είναι εύκολες, όμως πραγματικά, ούτε οι εγκρίσεις των μελετών ούτε η οριοθέτηση των ρεμάτων ούτε να μη λάβεις υπ’ όψιν σου υποδομές και σχέδια πόλης που έχουν ήδη εγκριθεί και λειτουργούν και άλλες εγκαταστάσεις.

Για την τελευταία ερώτηση που κάνατε για την ανατολική Κρήτη, θέλω να σας πω ότι έχω επικοινωνήσει και με τους τέσσερις δημάρχους που αναφέρατε και προφανώς με τον περιφερειάρχη. Δεν χρειαζόταν η συνδρομή του Υπουργείου, όπως στα Χανιά και στο Ρέθυμνο, για τις καταγραφές και τη συμπλήρωση των τεχνικών δελτίων.

Σε πρώτη φάση απ’ ό,τι γνωρίζω, και ο Υπουργός Γεωργίας έχει κατέβει κάτω και ο κ. Σταθάκης, και για την προηγούμενη πλημμύρα και γι’ αυτή θα στείλει κλιμάκια. Επομένως πιστεύω ότι η αντιμετώπιση θα είναι το ίδιο γρήγορη. Δεν έχουμε τις ζημιές που είχαμε στη δυτική Κρήτη. Είναι πολύ λιγότερες.

Επίσης να σας πω ότι τα χρήματα που έχουν δοθεί, εκτιμώ ότι καλύπτουν το σύνολο για την αποκατάσταση των ζημιών. Είναι άλλο να κάνεις έναν προϋπολογισμό γενικά με τα τιμολόγια που υπάρχουν –γνωρίζετε πόσο ελαστικό είναι αυτό, πόσο προς τα πάνω είναι αυτή η εκτίμηση- και είναι άλλο να κάνεις διαγωνισμούς, έστω και με συνοπτικές διαδικασίες, για να αποκαταστήσεις ζημιές και όχι για να κάνεις έργα που δεν έχουν γίνει ποτέ στην Κρήτη επ’ ευκαιρία των φυσικών καταστροφών.

Εάν χρειαστεί να συνδράμουμε και με άλλα χρήματα, θα το κάνουμε. Το Υπουργείο Οικονομίας έχει, πραγματικά, μεριμνήσει, να υπάρχουν αυτοί οι πόροι για να καλύψουμε τέτοιου είδους καταστάσεις.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε τον λόγο πια.

**ΕΜΜΑΝΟΥΗΛ ΣΥΝΤΥΧΑΚΗΣ:** Έκανε ένα ερώτημα προς το ΚΚΕ και το απάντησε κιόλας και δεν είναι καθόλου κομψό.

**ΠΡΟΕΔΡΕΥΩΝ (Νικήτας Κακλαμάνης):** Δεν κάνουμε κουβέντα τώρα. Το αντιληφθήκαμε όλοι. Και εγώ που είμαι άσχετος, το αντιλήφθηκα. Με κομψό τρόπο, αλλά το απάντησε με τον τρόπο που εκείνος επέλεξε.

**ΕΜΜΑΝΟΥΗΛ ΣΥΝΤΥΧΑΚΗΣ:** Να μη δώσω, δηλαδή, την απάντηση ως ΚΚΕ;

**ΠΡΟΕΔΡΕΥΩΝ (Νικήτας Κακλαμάνης):** Τριτολογία θα κάνετε; Κύριε Συντυχάκη, σας παρακαλώ, για όνομα του Θεού!

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την από 9-4-2019 ποινική δικογραφία που αφορά στον Υπουργό Υποδομών, Μεταφορών και Δικτύων Χρήστο Σπίρτζη και την ποινική δικογραφία που αφορά στον τέως Υπουργό Δικαιοσύνης, Διαφάνειας και Ανθρωπίνων Δικαιωμάτων Σταύρο Κοντονή.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.22΄ λύεται η συνεδρίαση για αύριο, ημέρα Παρασκευή 12 Απριλίου και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**